Kad TNG NFC Dikesan Jual 5 Kali Ganda Lebih Mahal, KPDNHEP Periksa 11 Premis

Sehingga ke hari ini, kad TNG NFC boleh dianggap sebagai barang ‘rare’ kerana sering kehabisan stok. Namun, perkara ini menjadi bualan netizen kerana terdapat sesetengah individu boleh menawarkan kad tersebut pada harga tinggi dalam jumlah yang banyak.

Terbaharu, Kementerian Perdagangan Dalam Negeri dan Hal Ehwal Pengguna (KPDNHEP) telah menerima empat aduan rasmi berkenaan kad TNG NFC selain mengesan 13 iklan jualan membabitkan beberapa platform dalam talian.

Malah, seorang perkerja di kaunter pembayaran sebuah stesen minyak antara yang dikesan menjual secara dalam talian kad TNG NFC dengan harga berlipat kali ganda. Kad yang sepatutnya dijual secara terus di kaunter ini telah pun dijual semula dengan harga yang mahal di platform dalam talian oleh individu berkenaan.

Sehubungan itu, tindakan berkenaan membangkitkan persoalan mengenai kemampuan segelintir penjual yang berupaya mendapatkan bekalan kad NFC dengan mudah. Difahamkan sebanyak 11 premis merangkumi kediaman peribadi serta bangunan perniagaan diperiksa berhubung kes sama.

Susulan itu, Penguat Kuasa KPDNHEP dan pengurusan kanan kementerian akan mengadakan pertemuan dengan syarikat TNG yang dijangka berlangsung minggu ini. Pertemuan berkenaan ini dibuat bertujuan untuk mendapatkan status kaedah semasa penjualan dan isu kekurangan bekalan kad NFC seperti dikemukakan ramai pengguna.


Kad TNG NFC Kini Dijual Setiap Hari Mulai Pukul 7 Pagi Di Lazada

Kad TNG NFC menjadi buruan ramai kerana stoknya yang terhad. Walaupun sudah lama diperkenalkan, masih ada yang belum berpeluang mendapatkan kad serba guna ini kerana terlalu banyak permintaan.

Salah satu platform atas talian yang menawarkan kad TNG NFC adalah Lazada. Jika dahulu ketersediaan stok adalah secara rawak, kini Touch n’ Go memaklumkan bahawa kad TNG NFC ini akan tersedia mulai pukul 7 pagi pada setiap hari.

Untuk membelinya, anda boleh klik di sini dengan bayaran RM10 tetapi belum termasuk kos penghantaran. Oleh itu, anda sudah tidak perlu lagi ternanti-nanti notifikasi daripada saluran Telegram untuk tahu bila tersedia.

Diingatkan setiap pengguna hanya boleh membeli 1 kad dalam masa 6 bulan. Pembayaran pula hanya menerusi baki TNG eWallet dan bukannya dompet Lazada mahupun kad debit atau kredit.

Anda juga boleh di kedai rasmi TNG yang terletak di Wisma Touch n’ Go, Bangsar dan Nu Sentral. Dengan kad ini, anda boleh menambah nilai secara terus di telefon selain di kiosk-kiosk fizikal.


Kad Visa TNG Bakal Ditawarkan Dengan Yuran Tahunan RM8?

Sejak beberapa hari lepas, kita sudah melihat rekaan kad prabayar Visa TNG yang bakal dilancarkan tidak lama lagi. Siapa sangka kini sudah ada individu yang sudah berjaya mengesan kewujudan penawaran kad ini menerusi aplikasi TNG.

Menerusi forum Lowyat.NET, seorang pengguna dengan nama aniq876 telah berkongsi beberapa gambar tangkap layar yang menunjukkan penawaran kad Visa pada menu utama dan bahagian Servis Kewangan pada aplikasi miliknya.

Malah, pengguna juga boleh memilih Dapatkan Kad Sekarang untuk memulakan proses permohonan. Selain itu, kad Visa ini turut membolehkan pengguna untuk menaik taraf dompet digital mereka ke peringkat Premium seperti GO+, Gopinjam, CarInsure dan SafeTrip.

Beliau memaklumkan versi aplikasi TNG miliknya adalah 1.7.88 tetapi tidak semua pengguna versi yang sama mendapat tawaran ciri kad Visa tersebut menerusinya. Nampaknya hanya pengguna tertentu sahaja yang dilihat menerima tawaran tersebut.

Berdasarkan tangkap layar yang dikongsikan, kad Visa ini bakal hadir tanpa sebarang nombor padanya buat pertama kali di Malaysia. Untuk mendapatkan kad Visa TNG, anda perlu membayar sebanyak RM10 dan akan dikenakan yuran tahunan berjumlah RM8.

Kita mungkin bakal melihat pelancaran kad prabayar Visa TNG dalam masa terdekat ini. Kami bakal berkongsi maklumat lanjut sebaik pelancaran rasmi diumumkan oleh pihak Touch ‘n Go kelak.


Inilah Kad SIM Yang Membolehkan Anda BerWhatsApp Tanpa Had Di Seluruh Dunia

Sebagai seorang yang suka keluar melancong, adalah menjadi satu dilema, sama ada memilih penggunaan roaming ataupun membeli kad SIM baru. Jika memilih roaming, bil mungkin melambung mencecah ribuan ringgit. Membeli kad SIM tempatan juga ada kekurangan, anda mungkin perlu menyediakan salinan IC, alamat tinggal dan juga menyukarkan rakan menghubungi anda kerana pertukaran nombor telefon.

Berita baik untuk anda, seorang entrepreneur dari Itali, Manuel Zanella telah menghasilkan satu kad SIM khas yang diberi nama WhatSim. Anda boleh mengakses perkhidmatan WhatsApp di seluruh dunia tanpa had dengan menggunakan kad ini sahaja. Dengan yuran tahunan RM 41, anda mampu menghantar mesej tanpa had dan sekiranya anda mahu menghantar video, gambar dan klip audio terdapat bayaran tambahan lain perlu dibuat.

Perkhidmatan WhatSim boleh digunakan di 150 negara termasuk Malaysia. Layari laman rasmi WhatSim untuk maklumat lanjut.


Kadar Tol Baru 17 Lebuh Raya Mulai Khamis

Mulai hari Khamis ini, 15 Oktober 2015, 17 syarikat konsesi lebuh raya di Lembah Klang akan menaikkan kadar tol, dengan kenaikan antara 10 sen sehingga RM3.

Kenaikan ini membabitkan beberapa lebuhraya seperti;

Kenaikan kadar tol bagi SKVE adalah di antara 70 sen sehingga RM2.80. Bagi SDE, kenaikan adalah di antara 80 sen sehingga RM4.70.

LEKAS pula mencatatkan kenaikan kadar tol adalah di antara 10 sen sehingga RM2.

Berikut adalah senarai kadar kenaikan tol bagi 14 lebuh raya yang terlibat:

BACA: Lan Pet Pet Malu Gambar Tolong Mangsa Kemalangan Jadi Viral

BACA: Ini Gambar Dan Video Lori Rempuh Dua Buah Kereta Di Plaza Tol Kesas Sehingga Menyebabkan Kebakaran Yang Anda Belum Lihat

LIKE dan FOLLOW Vocket di Facebook serta Instagram


Kadar Kelulusan Pinjaman Perumahan Menurun Di Sebalik Penurunan Harga Rumah 2021

Di sebalik penurunan harga rumah yang dicatatkan pada suku kedua 2021, kadar kelulusan pinjaman perumahan masih tidak meningkat di Malaysia. Malah ia semakin menurun.

Menurut laporan Indeks Pasaran Hartanah Malaysia Suku Kedua 2021 yang dikeluarkan oleh PropertyGuru, harga rumah di Malaysia secara keseluruhannya menguncup 1.79% berbanding suku kedua 2020.

Jika anda menyangka penurunan harga rumah ini akan mendorong kenaikan kadar kelulusan pinjaman perumahan, sangkaan anda meleset. Ini kerana menurut Bank Negara Malaysia (BNM), kadar kelulusan pinjaman perumahan menurun 33.4% pada suku pertama 2021 berbanding 37.3% pada suku sebelumnya (suku keempat 2020).

Persoalannya mengapa situasi ini berlaku? Bukankah jika harga rumah turun, lebih ramai rakyat Malaysia akan mampu membeli rumah?

Pada perspektif bank-bank di Malaysia ketika ini, jawapannya tidak.

Jawapannya terletak pada kesan pandemik COVID-19 kepada ekonomi.

Kesan pandemik COVID-19 kepada iklim ekonomi tempatan sememangnya tak dapat dinafikan. Justeru itu, untuk merangsang semula pertumbuhan ekonomi negara, BNM bertindak menurunkan Kadar Dasar Semalaman (OPR).

Kita tidak perlu tahu secara lanjut apa itu OPR untuk mengetahui kesannya kepada kewangan kita. Dalam konteks pinjaman perumahan, OPR secara asasnya akan mempengaruhi berapa faedah pinjaman perumahan anda.

Ketika artikel ini ditulis, BNM masih mengekalkan OPR pada kadar 1.75% – terendah dalam sejarahnya. Ini membuatkan kadar faedah pinjaman perumahan yang ditawarkan oleh bank-bank kepada pembeli rumah menurun.

Apabila kadar faedah pinjaman menurun, minat rakyat Malaysia untuk meminjam akan meningkat. Situasi ini sebenarnya bagus untuk merangsang pertumbuhan ekonomi negara, terutamanya dalam sektor hartanah dan automotif. Tetapi jika rakyat dibiarkan meminjam tanpa kawalan, ia akan membinasakan ekonomi juga akhirnya.

Pertumbuhan ekonomi yang dipandu oleh pengumpulan hutang (berbanding pertumbuhan yang dipandu oleh peningkatan pendapatan) sangat-sangatlah tidak mampan dan berbahaya. Apatah lagi jika kita mengambil kira faktor pendapatan majoriti rakyat yang sedang berkurangan ketika ini.

Apa yang kita khuatiri adalah OPR yang rendah akan meninggikan lagi jumlah hutang rakyat Malaysia.

Sebelum pandemik COVID-19 lagi, nisbah hutang isi rumah kepada Keluaran Dalam Kasar Negara (KDNK) kita sudah berada pada paras yang tinggi. Sebagai contoh pada akhir 2015, nisbah hutang kepada KDNK di Malaysia adalah 86.94%. Pada Disember 2020 yang lepas, ia meningkat ke 93.3%! Menurut BNM, dua penyumbang utama hutang rakyat Malaysia adalah pinjaman perumahan dan pembelian kereta.

Sebelum pandemik COVID-19, anda mungkin perlu membayar antara 4-6% faedah pinjaman perumahan setahun kepada bank. Kini anda hanya perlu membayar antara 3-4% setahun! Malah anda boleh mendapatkan kadar faedah bawah 3% jika anda membayar deposit dan mempunyai markah kredit kewangan yang tinggi.

Sebab itulah ketika ini jumlah permohonan pinjaman perumahan sedang meningkat. Data dari bank-bank seluruh Malaysia menunjukkan mereka sedang menerima peningkatan permohonan pinjaman perumahan sejak berakhirnya Perintah Kawalan Pergerakan (PKP) 1.0 pada Mac tahun lepas. Pada Mac 2021, jumlah permohonanan pinjaman perumahan mencecah rekod tertingginya iaitu RM92.24 bilion!

Siapa kata orang tak beli rumah semasa pandemik COVID-19?

Tetapi bank bijak. Seiring dengan peningkatan minat rakyat Malaysia membeli rumah ketika ini, mereka mula bersikap ‘berhati-hati’ ketika meluluskan pinjaman. Ini kerana mereka tidak mahu menjadi penyumbang kejadian gelembung hartanah (property bubble) dan seterusnya mengelak krisis kewangan global 2008 berulang semula.

Sebab itulah, proses kelulusan pinjaman perumahan sekarang menjadi lama dan semakin sukar.

Pada suku pertama 2021, kadar kelulusan pinjaman perumahan menurun kepada hanya 33.4% berbanding 37.3% pada suku keempat 2020. Sedangkan jumlah permohonan pinjaman perumahan semakin meningkat.

Tak dinafikan selain kadar faedah pinjaman yang rendah, peningkatan permohonan pinjaman perumahan juga didorong oleh perlanjutan Kempen Pemilikan Rumah (HOC) 2021 oleh kerajaan.

Mata pembeli rumah pada tahun 2021 menjadi semakin rambang apabila ramai pemaju menawarkan pelbagai insentif seperti diskaun, rebat, hadiah dan cashback untuk melariskan inventori hartanah mereka.

Trend ini dijangka akan berterusan sehingga akhir tahun 2021 apabila semakin ramai rakyat Malaysia mendapat suntikan vaksin COVID-19 dan sekatan Perintah Kawalan Pergerakan (PKP) akan dilonggarkan nanti.

Jika anda sedang berkira-kira untuk membeli rumah, tahun 2021 adalah masa terbaik untuk anda. Ini kerana harga rumah sudah menjadi semakin stabil, HOC 2021 dilanjutkan sehingga akhir tahun ini dan pihak pemaju pula sedang berlumba-lumba menawarkan insentif untuk mendapatkan tandatangan anda dalam surat perjanjian jual beli (SPA).

Tetapi sebelum anda membeli, pastikan anda mengukur baju di badan sendiri. Pastikan anda memeriksa dahulu kelayakan pinjaman perumahan anda di Hi MORTGAGE: https://www.himortgage.asia/ sebelum membuat pembayaran yuran tempahan.

– Dapat lebih banyak pilihan produk pinjaman perumahan. Ini membolehkan anda memilih produk terbaik, yang mampu menjimatkan ratusan ringgit duit anda setiap bulan.

– Dapat seorang konsultan yang berdedikasi khas untuk anda. Ini membolehkan proses permohonan pinjaman menjadi lebih senang, menjimatkan masa dan mudah diluluskan oleh bank.

Terlalu ramai pembeli rumah, terutamanya pembeli rumah pertama, yang membayar yuran tempahan dahulu sebelum memeriksa kelayakan pinjaman perumahan mereka. Natijahnya mereka menjadi sebahagian daripada statistik jumlah pinjaman perumahan yang ditolak oleh bank.

Ukur baju di badan sendiri. Beringat sebelum kena.


5 Punca Air-Cond Compressor Kereta Anda Rosak

“Encik, compressor air-cond kereta encik sudah rosak. Kena tukar ni, harga lebih kurang RM2000.” Wow! Mesti terbeliak biji mata anda kan. Mana tidaknya, sekarang ini dah hujung bulan. Poket dah makin kering, ada habuk saja.

Berpusing kepala fikir sebab nanti nak bawa anak-anak pergi sekolah, pergi mencari rezeki, pergi jalan-jalan dan macam-macam lagi. Kadang-kadang terlintas juga, kalau aku seorang je, aku tangguh dulu baiki. Naik kereta pakai fresh air, hirup udara segar. Tapi dah ada family tak bolehlah macam ni, nak tak nak kena baiki juga.

Yang ada kad kredit terus swipe kad, yang tiada kad kredit berhutang dengan kawanlah nampaknya. Namun jika financial planning anda bagus, perkara ini tidak begitu menjejaskan anda. Baik, ini cerita lainlah kalau nak sembang pasal financial planning.

Ini cerita kenapa air-cond compressor rosak dan bagaimana anda boleh elakkan daripada duit anda melayang. Mungkin anda tidak dapatkan elak 100%, akan tetapi sekurang-kurangnya anda mengurangkan risiko berlakunya kerosakan. Jom kita lihat perkara-perkara utama yang kita perlu berjaga-jaga.

Apabila ada kebocoran dalam paip saluran refrigerant, kandungan gas akan berkurangan. Menyebabkan compressor anda terpaksa bekerja keras untuk mencapai suhu yang sejuk. Lama-kelamaan compressor akan rosak.

Jika sekiranya anda tidak bernasib baik terjumpa dengan mekanik yang kurang mahir, diisinya gas terlampau banyak mahupun tertukar jenis gas yang digunakan, maka terimalah duit anda melayang. Pastikan anda rujuk kepada manual air-cond kereta atau rujuk kepada yang pakar.

Pernah tengok coil? Kalau anda pernah tengok kat air-cond kat rumah atau belakang peti ais, anda nampak besi warna gangsa atau keemasan.

Jika ianya sangat kotor, ianya tidak dapat berfungsi seperti biasa menyebabkan compressor anda juga terpaksa bekerja lebih kuat untuk menyejukkan sistem. Lama-kelamaan compressor anda terlebih panas dan akhirnya rosak.

Yang ini seolah-olah silent killer. Kenapa ya? Yalah, bunyi macam kecil saja masalahnya kadang-kadang. Contoh wiring putus, fuse terbakar dan lain-lain kerosakan elektrik tetapi impaknya anda kena tukar compressor. Fuh melayang duit.

Seeloknya carilah mechanic/technician yang berpengalaman dan lakukan inspection atau servis secara berkala supaya kita dapat mengesan komponen-komponen yang mungkin rosak ataupun sudah rosak.

Jangan ingat enjin kereta saja ada lubricant. Compressor pun ada. Yang ini saya sendiri pun ambil ringan, maklumlah jarang dengar pula orang tukar lubricant compressor.

Yang pasti selepas beberapa tahun anda pakai kereta anda, anda mesti check kandungan lubricant compressor anda. Jika berkurangan maka silalah top up atau tukar sahaja lubricant baru.

Jika tanya kekerapan, saya pun susah nak cakap tapi bolehlah rujuk mana-mana technician yang jujur dan amanah tentang kekerapan menukar lubricant.

Kesimpulannya, bagi mengelakkan duit anda melayang lagi banyak, maka lakukanlah servis secara berkala air cond kereta anda.

Ianya memerlukan sedikit usaha dan labur sedikit wang demi menjaga air cond compressor kereta anda daripada rosak.

Yang pastinya harga tukar compressor memang mahal. Akhirnya rujuk kepada mechanic/technician yang amanah dan jujur berdasarkan pengalaman kawan-kawan ataupun review masyarakat awam.


Kadar Kematian Akibat COVID-19 Di Malaysia Antara Yang Terendah Di Dunia

Malaysia telah mencatakan lebih 4,000 kes COVID-19 di seluruh negara, manakala 67 kematian telah direkodkan oleh Kementerian Kesihatan Malaysia (KKM). Namun sejak itu, lebih 1608 orang pesakit telah sembuh dari wabak coronavirus.

Terbaharu, menerusi satu ciapan yang dibuat oleh KKM di laman Twitter, Ketua Pengarah Kesihatan Dr Noor Hisham Abdullah telah menyatakan bahawa Malaysia mempunyai sistem penjagaan kesihatan yang terbaik di dunia.

Dengan 67 kematian dicatatkan semalam, ini menjadikan kadar kematian di Malaysia adalah antara terendah di dunia dengan 1.58%.

Kadar kematian di negara kita adalah antara yang terendah 1.58%.

Ini menunjukkan perkhidmatan kesihatan kita kepada pesakit #COVID19 adalah yang terbaik di dunia. –@DGHisham

— KKMPutrajaya (@KKMPutrajaya) April 9, 2020

“Ini menunjukkan perkhidmatan kesihatan kita kepada pesakit #COVID19 adalah yang terbaik di dunia,” Kata Dr Noor Hisham.

Berbeza dengan situasi di beberapa negara luar, seperti Itali yang mencatatkan kadar kematian sebanyak 12.67%, manakala di Sepanyol dengan 9.98% pada 9 April 2020 menurut Statista.

Walau bagaimanapun, perlu diingatkan bahawa kita belum lagi memenanangi pertempuran melawan COVID-19 dan kita juga masih belum tewas.

Untuk rekod, lebih 1.5 juta orang telah dijangkiti wabak COVID-19 manakala lebih 90,000 kematian telah dicatatkan. Amerika Syarikat masih mencatat rekod sebagai negara paling teruk terjejas diikuti dengan Sepanyol, Itali dan Jerman.

Untuk bacaan lanjut mengenai COVID-19, klik pautan di bawah.

‘Scammer’ Jual Darah Dan Air Liur Bekas Pesakit COVID-19 Dengan Harga RM4,000 Di Dark Web

Rindu Jemaah Tabligh, Petugas Kesihatan Kongsi Sikap Angkuh ‘Kluster Kayangan’

Lihat Bagaimana ‘Lockdown’ COVID-19 Beri Kesan Kepada Alam Sekitar Di Seluruh Dunia


Kadar Peminjam Semakin Bertambah, Kenaikan OPR Didakwa Tidak Beri Kesan Ketara

Bulan Mei lalu telah menyaksikan Bank Negara Malaysia (BNM) menaikkan Kadar Dasar Semalaman (OPR) sebanyak 25 mata asas atau 0.25 peratus kepada 2.00 peratus. Dalam erti kata lain, bayaran ansuran bulanan seseorang peminjam turut meningkat.

Dalam pada itu, di sangka kadar OPR memberi kesan kepada pengguna, Penganalisis RHB Investment Bank Bhd, Fiona Leong memberi jawapan sebaliknya apabila permohonan pinjaman pada Jun melonjak 18 peratus bulan ke bulan atau 42 peratus tahun ke tahun meskipun kenaikan 11 mata asas bulan ke bulan dalam kadar purata pinjaman kepada 3.79 peratus.

Dilaporkan permohonan pinjaman kenderaan turut melonjak sehingga 16 peratus bulan ke bulan yangg berkemungkinan berpunca daripada pengecualian cukai jualan dan perkhidmatan (SST) yang berakhir pada Jun lalu.

Peningkatan ini turut dikaitkan dengan mmomentum perniagaan yang semakin mampan meskipun terdapat kebimbangan mengenai inflasi.

Sementara itu, orang ramai turut dinasihatkan untuk tidak berbelanja untuk perkara tidak sepatutnya serta berjimat cermat dalam menghadapi tekanan ekonomi yang mungkin berlaku kelak.

Tular pada minggu ini apabila seorang jurugambar tempatan berjaya temui Dolly yang turut dikenali sebagai ‘Jack Sparrow India’ setelah lebih 20 jam perjalanan.

Perjalanan Lebih 20 Jam, Jurugambar Teruja Jumpa Dolly Pembuat Teh Paling Famous Di India

Netizen Kagum Lihat Lelaki Ini ‘Sound’ Ah Long Sehingga Tertunduk Diam


506,000 Orang Rakyat Malaysia Menganggur Pada Februari 2016

Menurut Human Resources Online, laporan yang dikeluarkan oleh Jabatan Statistik Malaysia menunjukkan kadar pengangguran tempatan adalah pada kadar 3.4% selama 3 bulan berturut-turut, tertinggi sejak November 2013.

Seramai 506,000 orang terlibat dengan statistik itu.

The Star Online melaporkan Maybank IB Research menjangkakan kadar pengangguran meningkat ke tahap 3.5% pada tahun 2016, berbanding 3.2% pada tahun lepas.

“Pemberhentian pekerja pada Mac-April 2016 dikuasai oleh sektor pembuatan. Intel Malaysia merancang untuk mengurangkan kira-kira 10% daripada 13,500 pekerja di kilang pembuatan mereka di Pulau Pinang dan Kulim, sejajar dengan pengumuman Intel AS mengenai rancangan mereka untuk mengurangkan tenaga kerja global sebanyak 11% daripada keseluruhan tenaga kerja berjumlah kira-kira 107,000 orang,” kata mereka.

Pada awal bulan Mac, British American Tobacco (BAT) mengumumkan ia sedang mengecilkan operasi pembuatannya di Malaysia secara berperingkat, dalam satu langkah yang dijangka memberi kesan kepada lebih daripada 200 orang pekerja.

Penutupan kilang dijangka selesai pada separuh kedua tahun 2017, dan BAT mengakui sudah mula memberikan beberapa bentuk sokongan kepada kakitangan yang terjejas.

Pada bulan Mac juga, Petronas mengumumkan pengurangan tenaga kerja seramai 1000 orang.

Terkesan akibat harga minyak mentah yang rendah, syarikat minyak dan gas itu berkata proses pengurangan tenaga kerja akan mengambil masa enam bulan.


Kadar Tol Lebuhraya LEKAS Dan BESRAYA Turun Mulai Tengah Malam Ini

Berita baik buat pengguna Lebuhraya Kajang-Seremban (LEKAS) dan Lebuhraya Sungai Besi (BESRAYA) kerana kadar tol di kedua-dua lebuhraya tersebut diturunkan berkuat kuasa jam 12.01 tengah malam ini.

Pengumuman itu dibuat oleh Menteri Kerja Raya, Datuk Seri Alexander Nanta Linggi. Penurunan kadar tol antara 15 sen hingga 50 sen itu dibuat selepas perbincangan dan persetujuan syarikat konsesi dua lebuh raya itu, IJM Corporation Berhad.

“Melalui penurunan kadar tol mulai 1 Januari 2023, kenderaan kelas 1 yang melalui mana-mana plaza tol Lebuhraya BESRAYA akan membayar RM1.85 sehala; manakala pengguna yang menggunakan keseluruhan Lebuhraya LEKAS akan membayar RM7.80 sehala,” katanya dalam satu kenyataan, hari ini.

Sebelum ini pengguna kenderaan kelas 1 perlu membayar tol bagi laluan Lebuhraya BESRAYA bernilai RM2.00 sehala, manakala Lebuhraya LEKAS pula RM8.30 sehala.

Penurunan kadar tol itu yang selaras keputusan Jemaah Menteri pada 21 Disember lalu, juga adalah sebahagian daripada persetujuan penyusunan semula struktur dan kadar tol bagi kedua-dua lebuh raya berkenaan yang diputuskan kerajaan.

Tambah beliau lagi, penurunan kadar tol itu adalah bagi sepanjang tempoh konsesi kedua-dua tol lebuh raya berkenaan, berbanding kadar asal dalam perjanjian konsesi, dan disifatkan sebagai tanda keprihatinan kerajaan dalam menangani isu kenaikan kos sara hidup.

“Melalui penyusunan semula struktur dan kadar tol bagi kedua-dua lebuh raya ini, kerajaan dapat menjimatkan peruntukan bayaran pampasan yang dianggarkan sebanyak RM1.978 bilion sepanjang tempoh konsesi bagi kedua-dua lebuh raya, yang mana peruntukan ini boleh disalurkan kepada keperluan asas lain rakyat Malaysia,” katanya.

Pada masa sama, Alexander memaklumkan kerajaan sedang mengambil langkah berterusan untuk mengurangkan beban pengguna lebuh raya seluruh negara.

Katanya, langkah itu dilaksanakan tanpa mengabaikan sebarang obligasi yang dipersetujui dengan memastikan kepentingan semua pihak terutamanya pengguna lebuh raya sentiasa dilindungi.


Rasai Kelainan, Kaedah Masak Ayam Dalam Pasir Ini Patut Anda Cuba

Hari ini masak ayam tanam dalam pasir. Bagi sesiapa yang ada family day atau apa-apa aktiviti tepi laut, anda patut buat cara ini. Serius ayam sangat-sangat lembut dan juicy.

Anda boleh perap ayam ikut resepi sendiri. Kemudian boleh ikut langkah demi langkah cara masak ayam dalam pasir di sini.

Langkah penyediaan:
1. Kisar semua bahan perapan ayam
2. Lumur sekata pada ayam
3. Perap ayam

1. Buat lubang pada tanah pasir yang sesuai untuk letak seekor ayam. Ayam yang siap diperap dibalut dengan aliminium foil dengan kemas bagi elak pasir masuk ke dalam ayam.

3. Ia akan jadi seperti ini apabila sudah letak bara api di sekelilingnya.

4. Kemudian, timbuskan dengan pasir tetapi jangan tinggi sangat. Letak lagi bara arang di atas pasir.

5. Bakarkan kayu atau arang di atas pasir yang ditimbus. Tunggu selama 1 jam.

6. Apabila sudah sejam, arang akan jadi seperti ini di atas pasir. Anda perlu berhati-hati kerana pasir ini panas.

7. Inilah rupa ayam yang dimasak di dalam pasir tadi. Ia sangat lembut dan juicy. Memang sedap dan terasa rempah-rempah yang diperap.

Ini pula Ayam Betutu dalam pasir, cara orang Indonesia:


Kaedah Pembayaran Secara ‘Online’ Bantu PDRM Kutip RM49.6 Juta Saman

Pada hari ini, orang ramai lebih selesa melakukan pembayaran secara online kerana lebih mudah dan pantas. Oleh itu, badan-badan kerajaan juga mula mengadaptasi kaedah penbayaran digital untuk urusan transaksi harian.

Menerusi laporan terkini, perluasan kaedah pembayaran secara dalam talian menerusi pendekatan aplikasi digital dan kemudahan cashless pada masa ini telah membantu Polis Diraja Malaysia (PDRM) mengutip RM49.6 juta saman bagi tempoh 10 bulan tahun ini untuk negara.

Jumlah ini berjaya dikutip menerusi pembayaran saman pada portal dan aplikasi MyBayar Saman yang melibatkan 105,260 pengguna jalan raya Malaysia.

Difahamkan sistem pembayaran tersebut telah memberi kemudahan kepada orang awam untuk melangsaikan tunggakan saman tanpa perlu pergi ke kaunter fizikal. Hal ini sekaligus dapat menggurangkan kesesakan di lokasi kaunter.

Secara keseluruhannya merangkumi pembayaran saman secara fizikal sekitar RM59.97 juta saman tertunggak telah berjaya dijelaskan oleh pengguna jalan raya pada tempoh tersebut kepada PDRM.


7 Kafe Dan Restoran Sekitar Shah Alam Bakal Buat Anda Terus Lapar

Hari jumaat datang lagi. Sabtu dan ahad merupakan antara hari kita boleh lepak santai dengan geng.

Bagi yang tak tau nak ke mana hujung minggu ni, apa kata korang turun Shah Alam dan layan foodhunting di 7 cafe berikut.

Baru tengok milk shake dia saja pun dah cukup buat kita mahu ke sana. Belum lagi makanan lain yang turut ditawarkan termasuk cheese bake macaroni, grilled lamb, aiskrim, sup cendawan, nasi goreng dan banyak lagi.

Boleh lihat menu dan harga di website ToranCoffee.com.

Alamat: TORANCOFFEE No 38, Jln Rugbi 13/30, Seksyen 13. 40100 Shah Alam.
Buka dari jam 12.30 t/hari – 12 malam.

Facebook: Toran Coffee
Instagram: Toran Coffee

Paling power kat sini adalah Crepe Cake dan Almond Salted Crepe Cake. Yang lain-lain pun boleh cuba alang-alang dah sampai sini kan?

Alamat: Wisma Faiz Zarina, No 24 , Jalan Tengku Ampuan Zabedah A9/A, Seksyen 9, 40100 Shah Alam Selangor
Tutup pada Isnin.

Facebook: Foodsbury
Instagram: FoodBury Cafe

3. Tijaarah Western Cuisine, Seksyen 7 Shah Alam

Apa yang menarik di sini adalah pizza yang dibakar menggunakan kayu api. Ini baru betul-betul cara tradisional dan klasik.

Alamat: 59, Ground Floor, Jalan Plumbum P7/P, Seksyen7, 40000 Shah Alam, Selangor

Facebook: Tijaarah Western Food
Instagram: Tijaarah Western Food

4. The Sumbs Cafe, Pusat Pwerniagaan Worldwide, Seksyen 13, Shah Alam

Menu dari atas: Taco sambal udang, breaded steack, creamy scallop sambal pasta dan yang paling bawah Kit Kat Roll. Selain daripada menu western, nasi goreng, burger dendeng dan makanan tempatan turut disediakan.

Alamat: Blok 7 Persiaran Alami, Pusat Perniagaan Worldwide Sek 13, Shah Alam, Selangor.

Facebook: The Subs Cafe
Instagram: The Sumbs Cafe

5. Rayyan Burger Bakar Seksyen 15 Shah Alam

Antara restoran burger bakar yang sedap di Shah Alam dengan harga berpatutan. Untuk hari Jumaat jika nak serbu lepas jam 3 petang ye adik-adik.

Alamat: 38G Jln Pahat J 15/J Kompleks Otomobil Seksyen 15 Shah Alam Selangor

6. Chemistry Cafe + Lab, Seksyen 7 Shah Alam

Sesiapa datang sini mesti nak datang lagi. Banyak hidangan menarik di sini terutama kek. Boleh minum petang sambil lepak dengan geng atau buat kerja dengan laptop korang.

Alamat: 26 Jln Kristal J7/J, Seksyen7, Shah Alam. Kat Bangi pun ada.

Facebook: Chemistry Cafe + Lab
Instagram: Chemistry Cafe

7. Brotherhood & Co. Lifestyle Cafe & Bike Spa

Kat sini ada western food dan juga makanan tempatan. Dan lagi menarik ada jam session oleh pelajar Fakulti Muzik UiTM Shah Alam.

Alamat: Brotherhood & Co. Lifestyle Cafe & Bike Spa Jalan Plumbum Z 7/Z, Pusat Komersil, Seksyen 7, Shah Alam

Facebook: Brotherhood & Co.
Instagram: bhnco

Amacam? Menarik bukan? Jika tak nak turun Shah Alam, boleh juga layan Western Food Dengan Harga Berpatutan Di Restoran Chop N Steak Seri Kembangan atau Restoran Cina Muslim Amber, Menu Bertaraf 5 Bintang Dengan Harga Murah.

Orang Johor tak payah turun Shah Alam, jauh. Korang layan je 12 Lokasi Makanan Sedap Di Batu Pahat. Mesti kenyang punya.

LIKE dan FOLLOW Vocket di Facebook serta Instagram


Kafe Detective Conan Tawarkan ‘Dadah’ Seperti Dalam Anime Sebagai Sajian Utama

Detektif Conan adalah antara anime yang mendapat tempat di hati para peminat tidak kira di sekitar Jepun mahupun seluruh dunia.

Dengan filem terbaharu Detective Conan: The Scarlet Bullet bakal menemui penonton, mereka juga akan turut melancarkan dua belas kafe baharu di sembilan bandar yang bertemakan Conan sendiri.

Antara bandar yang dipilih adalah Tokyo, Osaka, Chiba, Hiroshima, Fukuako, Nagoya dan ramai lagi. Namun apa yang lebih teruja adalah menu yang disediakan oleh kafe ini.

Melalui satu laporan yang dikeluarkan oleh SoraNews24, kafe ini bakal menyediakan menu yang berbeza di sembilan lokasi.

Tetapi apa yang lebih teruja adalah pengenalan satu menu yang bertemakan dadah yang pernah diambil oleh Conan sehingga memberi kesan kepada tahap ketinggian beliau.

Menu yang diberi nama APTX 4869 ini sebenarnya kari daging versi Jepun yang dihidangkan dengan gaya dan reka bentuk seperti ubat yang pernah di ambil oleh Conan pada episod pertama siri detektif tersebut.

Untuk anda yang berminat berkunjung ke kafe ini, anda dinasihatkan agar menempah tempat di kafe ini terlebih dahulu. Tanpa tempahan, anda mungkin terlepas peluang untuk merasa ‘dadah’ baharu yang memberi kesan kepada Conan.

Berikut adalah cerita lain mengenai Conan. Klik pautan di bawah untuk membaca.

Detective Conan ‘Tumpaskan’ Avengers Di Pawagam Jepun

Detective Conan Kalahkan Avengers: Infinity War


Kafe Di Jakarta Ini Jadi Pilihan Golongan ‘Muslim Liberal’ Untuk Makan Babi

Ketika menonton video oleh Coconuts TV ini di YouTube, kami sebenarnya sangat terkejut dengan pendedahan yang dibuat. Di Jakarta, ianya menjadi semakin normal golongan ‘Muslim Liberal’ untuk makan babi tanpa was-was.

Salah satu restoran atau kafe yang popular yang sentiasa menjadi tumpuan untuk menu babi di Jakarta adalah Panggangin. Ianya diusahakan oleh dua orang sahabat yang mahu kafe mereka tampil berlainan dengan menyediakan menu babi untuk muslim.

Lebih mengejutkan adalah salah seorang pemilik Panggangin, Derra merupakan seorang yang beragama Islam. Manakala rakan niaganya, Sulung adalah seorang vegetarian. Secara dasarnya, Derra dan Sulung tidak makan babi tetapi menu di kafe mereka menyajikan menu berasaskan babi antara yang terbaik di Jakarta.

Menurut Derra, mereka tidak memaksa orang Islam untuk makan babi di sini. Tetapi jika pelanggan mahu, mereka tidak akan menghalangnya. Bagi Sulung pula, pengunjung yang pergi ke kafe mereka bebas untuk membuat pilihan makanan yang mereka mahu dan semuanya bergantung kepada individu tersebut untuk makan babi atau pun tidak.

Antara pelanggan Muslim yang biasa makan di cafe ini, Aryo berkata rasa ingin tahu membuatkan beliau mencuba makan babi buat kali pertama. Tetapi kerana keenakkannya, beliau terus makan babi sehingga ke hari ini.

Derra mempunyai logik beliau sendiri apabila ditanya mengapa makin ramai Muslim yang makan babi di Jakarta pada ketika ini. “Muslim ketika ini ada yang minum alkohol, ambil dadah dan berzina. Itu semuanya haram bukan? Jadi apa salahnya makan babi. Ianya hanya makanan. Apa bahaya yang akan timbul kan?” jawab Derra.

Video ini baharu sahaja dimuat naik hujung minggu lalu dan nampaknya ramai yang mengecam video ini kerana memberi gambaran buruk kepada orang Muslim lain di Jakarta. Laman Instagram kafe Panggangin juga pada ketika ini telah dipadam; mungkin kerana mereka menerima pelbagai kecaman daripada netizen.

Begitulah perbezaan pandangan segelintir penduduk Muslim di Jakarta. Dalam Islam sendiri sudah termaktub bahawa daging itu memang haram untuk di makan. Pengharaman daging babi disebutkan dengan begitu jelas di dalam al-Quran. Bukan hanya satu ayat tetapi Allah berfirman mengenainya pada empat ayat di dalam al-Quran iaitu ayat 173 surah al-Baqarah, ayat 3 surah al-Maidah, ayat 145 surah al-An’am dan ayat 116 surah an-Nahl.

Firman Allah: “Sesungguhnya Allah hanya mengharamkan bagimu bangkai, darah, daging babi dan haiwan yang disembelih disebut nama selain Allah. Tetapi barang siapa dalam keadaan terpaksa memakannya sedang ia tidak menginginkannya dan tidak pula melampau, maka tidak ada dosa baginya. Sesungguhnya Allah Maha Pengampun lagi Maha Penyayang (al-Baqarah ayat 173).

Anda boleh tonton di sini video penuh temubual antara Derra dan Sulung. Berhati-hatilah jika anda ke Jakarta kerana kafe yang pemiliknya Islam sekalipun, tidak semestinya halal.


Kafe Di Jerman Guna ‘Topi Helikopter’ Bantu Pelanggan Jaga Jarak Sosial

Walaupun kes COVID-19 masih aktif di seluruh dunia, negara-negara di Eropah kini telah melonggarkan perintah kawalan pergerakan dan rakyat mereka kini bebas untuk kembali berniaga dan makan di restoran tetapi dengan SOP yang telah ditetapkan.

Chancellor Jerman, Angela Merkel berkata matlamat mereka adalah untuk memperlahankan penyebaran virus tersebut dan selepas fasa pertama pandemik ini berakhir, beliau mahu semua rakyatnya terus berhati-hati dan mengikut SOP yang telah ditetapkan oleh kerajaan sekiranya mahu bersosial di luar rumah.

Seperti juga di Malaysia, pelanggan perlu menjaga jarak antara satu sama yang lain (1 meter atau lebih). Café Rothe Schwerin di Jerman mengambil pendekatan unik tetapi berkesan apabila pelanggan perlu memakan ‘topi helikopter’ ini apabila makan di kafe mereka. Mereka menggunakan pool noodles supaya ia tidak berat apabila dipakai oleh pelanggan.

Ia sedikit sebanyak dapat memberi peringatan kepada pelanggan untuk tidak duduk terlalu rapat antara satu sama yang lain. Sekiranya topi berkenaan bersentuhan antara satu dengan yang lain, anda terlalu rapat dengan individu di sebelah anda.

Walaupun ramai yang melihatnya sebagai satu jenaka, tetapi ramai yang memuji inisiatif kafe berkenaan dan secara tidak langsung ramai yang mahu ke kafe berkenaan untuk mencuba topi helikopter berkenaan. Pelayan makanan juga turut menjaga kebersihan premis dan makanan apabila memakai pelindung muka apabila mengambil pesanan dan menyediakan makanan.

Namun menurut pemilik restoran berkenaan, pemakaian topi helikopter berkenaan hanyalah one-time event sahaja (sempena pembukaan semula kafe berkenaan) dan pelanggan tidak perlu memakai topi berkenaan setiap masa. Tetapi jika ada permintaan, mereka akan beri anda pakai topi berkenaan.

Inilah norma baharu yang kita perlu hadapi sebelum COVID-19 dapat dicegah. Di Thailand, sebuah restoran menyediakan patung panda comel akan jadi ‘peneman’ waktu makan anda. Baca lagi pada pautan di bawah.

Restoran Di Thailand Ini Guna Patung Panda Untuk Bantu Pelanggan Amalkan Penjarakkan Sosial

Perdana Menteri New Zealand ‘Dihalang’ Daripada Memasuki Kafe Selepas Cukup Kuota

Jerman Dan Belanda Benarkan Laungan Azan Untuk Naikkan Semangat Hadapi COVID-19


Keretakan Pateri Salah Satu Punca Utama AirAsia QZ 8501 Terhempas, Menurut Laporan Terkini

Pada 2 Disember 2015, Komite Nasional Keselamatan Transportasi (KNKT) di Indonesia telah mengeluarkan laporan akhir penyiasatan punca jatuhnya AirAsia QZ8501 (kod pendaftaran PK-AXC) kepada umum.

Sebelum ini 18 fakta awal kecelakaan pesawat AirAsia QZ 8501 melibatkan 155 penumpang dan 7 kru pesawat penerbangan Surabaya-Singapura telah didedahkan pada 28 Januari 2005 yang lalu.

Tragedi malang itu berlaku pada 28 Disember 2014 dan ditemui di Selat Karimata, Kalimantan Tengah, Indonesia. Ia melibatkan seorang warganegara dari Singapura, Malaysia, Perancis, United Kingdom, 3 orang warga Korea Selatan dan 155 orang warga Indonesia.

Pihak KNKT menyatakan laporan ini bukanlah bertujuan untuk menyalahkan sesiapa atau meletakkan liabiliti kepada organisasi atau individu. Ia hanyalah untuk mengetahui apa yang salah dan mengeluarkan cadangan bagi mengatasi nahas yang sama berlaku lagi.

Berikut adalah 5 faktor penyumbang utama pesawat AirAsia QZ8501 terhempas di lautan.

Maksud faktor penyumbang ialah peristiwa-peristiwa di mana satu sahaja, atau kombinasi dengan faktor-faktor lain, sehingga menyebabkan kecederaan atau kerosakan. Ini boleh jadi satu perbuatan, omission, syarat, atau keadaan yang jika dihapuskan atau dielakkan akan menghalang kejadian daripada ia berlaku atau mungkin mengurangkan kecederaan akibat nahas atau ganti rugi.

1. Keretakan sambungan pateri kedua-dua saluran A dan B menyebabkan kehilangan kesinambungan elektrik dan membawa kepada kegagalan RTLU.

Keretakan panjang di sekeliling pateri di papan elektronik Rudder Travel Limiter Unit (RTLU) yang berada pada vertical stabilizer di bahagian ekor pesawat ini menjadi salah satu faktor utama yang menyumbangkan kepada nahas QZ8501 setelah diperiksa oleh penyelidik di Perancis.

Keretakan tersebut boleh membuat aliran elektrik tidak lancar, tersekat-sekat dan menyebabkan RTLU gagal berfungsi. Keretakan ini berlaku akibat perubahan suhu yang dialami papan elektronik sewaktu di darat dan di udara dan didapati tiada penghawa dingin pada ruangan tersebut.

“Kondisi bagian ekor menjadi sangat panas saat di bandara (lapangan terbang) dan sangat dingin ketika berada di udara, bahkan sampai berada di bawah 50 derajat (darjah) Celsius,” demikian kata Kapten Nurcahyo Utomo, Ketua Sub Komite Kecelakaan Pesawat Udara KNKT.

Selain itu, rekod penyelenggaraan pesawat sepanjang 12 bulan terakhir mencatatkan 23 kali kerosakan dari Januari hingga Disember 2014. Kekerapan kerosakan menjadi lebih tinggi pada tiga bulan terakhir sebelum kecelakaan.

“Setelah pesawat mendarat, laporan gangguan bisa (biasanya) di-print dan melakukan tindakan perbaikan. Ini kurang dianalisis dengan baik sehingga data tidak mencukupi. Di Indonesia, tidak ada kewajiban pilot melapor kalau pesawat ada gangguan supaya bisa diperbaiki oleh maintenance,” kata Nurcahyo.

Dalam artikel Kompas Indonesia menyatakan:

“Pihak AirAsia ternyata belum memanfaatkan sistem perawatan pesawat menggunakan post flight report (PFR) secara optimal sehingga gangguan pada RTL yang berulang-ulang tidak terselesaikan secara tuntas.”

Bagi Dwijanto, ayah kepada Bhima Wicaksono yang merupakan salah seorang penumpang AirAsia QZ8501, berpendapat sepatutnya AirAsia kini mempunyai tanggungjawab yang lebih besar setelah mengetahui laporan KNKT yang mengaitkan keretakan pateri pada modul elektronik sistem kemudi dan tindakan juruterbang dalam mengatasi masalah.

“Ya tentunya kita akan konsolidasi dengan para korban yang lain bagaimana ini. Sudah jelas-jelas pesawat tidak dalam keadaan sempurna kok nekat diterbangkan. Kok nggak diservis dulu,” tanya Dwijanto.

Sebelum laporan akhir ini dikeluarkan, nahas QZ8501 dikaitkan dengan faktor alam iaitu awan kumulonimbus, bukan kerosakan.

2. Analisis penyelenggaraan data yang sedia ada menunjukkan terdapat kerosakan berulang-ulang yang tidak dapat diselesaikan telah berlaku dengan tempoh yang lebih pendek. Kerosakan yang sama berlaku 4 kali semasa penerbangan.

3. Tindakan krew penerbangan ke atas 3 kerosakan pertama adalah mengikut mesej ECAM. Diikuti kerosakan kali ke-4, FDR mencatatkan tanda berbeza berbanding 3 kerosakan pertama di mana tanda itu sama seperti FAC CB di reset (tetapan semula) sehingga mengakibatkan gangguan elektrik kepada FAC.

Juruterbang telah melakukan tindakan berbeza pada kerosakan kali ke-4 di mana ia menyerupai dengan apa yang pernah terjadi 3 hari sebelum nahas berlaku melibatkan kapten juruterbang dan pesawat yang sama.

Pada 25 Disember 2014, sebelum pesawat ini terbang untuk perjalanan Surabaya – Kuala Lumpur, terpapar peringatan tentang rudder travel limiter di skrin Electronic Centralized Aircraft Monitoring (ECAM) sewaktu semua penumpang dan krew bersedia untuk berlepas. Disebabkan itu kapten juruterbang telah memutuskan untuk kembali ke parking stand dan meminta jurutera pesawat masuk ke pesawat untuk memeriksa masalah tersebut.

Semasa jurutera pesawat memeriksa masalah tersebut dan berjaya mengatasinya, kapten juruterbang telah bertanya sama ada dia boleh melakukan prosedur yang sama (reset sistem) untuk mengatasi masalah yang sama jika ia berlaku lagi. Jurutera pesawat menjawab boleh jika diminta oleh komputer ECAM.

Sewaktu pesawat hendak berlepas, jurutera pesawat melihat kapal terbang tidak bergerak dan bertindak menghubungi kapten kapal terbang yang mendapati masalah sama muncul lagi dan semua prosedur ECAM telah dilakukan, namun tidak dapat mengatasi masalah.

Kapten menanyakan kepada jurutera pesawat apakah boleh mereset flight augmentation computer (FAC) dengan mencabut circuit breaker (CB). Setelah mereset FAC, ternyata masalah tidak selesai juga. Maka, jurutera pesawat mengganti modul FAC2 dari pesawat lain dan rudder travel limiter tidak menyala lagi. Hasilnya tiada sebarang peringatan muncul kembali sepanjang penerbangan Surabaya ke Kuala Lumpur itu.

4. Gangguan elektrik pada FAC menyebabkan autopilot bertukar menjadi manual dan berlaku perubahan kawalan logik penerbangan dari Normal Law kepada Alternate Law, kemudi memesongkan 2 darjah ke kiri menyebabkan pesawat bergolek sehingga 54 darjah sudut bank (serong).

Setelah kru pesawat mereset komputer FAC1 dan 2, pesawat yang sedang terbang dengan sistem kendali fly by wire telah berubah dari Normal Law (kondisi normal semasa komputer bekerja) menjadi Alternate Law dimana beberapa sistem perlindungan telah mati. Saat itu juga Autopilot dan Autothrust telah mati.

Kru pesawat masih melakukan trouble shooting dan tiada perlindungan seperti saat terbang dalam keadaan Normal Law telah menyebabkan komputer gagal mengawal pergerakan rudder (kemudi) yang akhirnya membelok ke kiri sekitar 2 darjah. Kesannya pesawat berguling secara perlahan ke kiri dengan kecepatan 6 darjah per saat dan ia berlangsung selama 9 saat tanpa disedari para juruterbang sehingga pesawat senget hingga 54 darjah.

5. Tindakan susulan anak kapal yang tidak berupaya untuk mengawal pesawat di dalam keadaan Alternate Law telah menyebabkan pesawat itu terbang dari keadaan normal flight envelope dan memasuki keadaan stall berpanjangan di mana ia adalah satu situasi yang di luar kemampuan anak kapal untuk memulihkan semula pesawat.

Pesawat berada di dalam kondisi yang dikenali sebagai upset condition dan stall.

Jika FAC masih menyala saat itu, pesawat akan membetulkan semula kondisi pesawat ketika ia senget lebih dari 33 darjah dan kembali kepada keadaan biasa tetapi itu tidak berlaku. Pesawat sebaliknya kehilangan daya angkat apabila pesawat berguling ke kanan sehingga sudut serong hanya 9 darjah ke kiri dengan sudut sayap relatif terhadap aliran udara (angle of attack) ialah 8 darjah.

Peringatan stall sempat hilang semasa angle of attack pesawat berkurang dari 8 darjah. Tetapi muncung pesawat terus tetap mendongak hingga sudut 45 darjah menyebabkan pesawat naik dari ketinggian 34,000 kaki ke 38,000 kaki. Dalam posisi angle of attack itu, pesawat telah berada di dalam keadaan upset di mana ia susah dikendalikan dan pesawat kehilangan daya angkat.

Keadaan itu menyebabkan pesawat jatuh tanpa kawalan dalam posisi mendatar dari ketinggian 38,000 kaki dengan kecepatan vertikal antara 12,000 kaki hingga 20,000 kaki per minit.

Sebenarnya dalam masa yang sama kapten juruterbang yang duduk di kiri berusaha mendorong sidestick kiri ke depan untuk menurunkan muncung pesawat agar terlepas dari kondisi stall tetapi co-pilot telah melakukan tindakan yang berlawanan dengan arahan kapten juruterbang apabila dia menarik keseluruhan joystick ke belakang. Ia mengakibatkan berlakunya dua input yang berbeza.

KNKT menyatakan berlaku komunikasi yang tidak efektif antara kapten dan co-pilot kerana kapten memberikan arahan “Pull down” beberapa kali kepada co-pilot yang memahaminya dengan tindakan seperti “Push forward”. Ia menyebabkan co-pilot menarik (pull) joystick ke belakang hingga akhir rakaman FDR (jatuh di perairan selat Karimata).

Buat pengetahuan anda, kedua-dua juruterbang tidak menerima latihan upset recovery (bagaimana mengembalikan pesawat yang mengalami kondisi kehilangan daya angkat) untuk pesawat jenis A320 kerana ia belum dilaksanakan oleh AirAsia walaupun ada tercatat di dalam buku Operation Training Manual di Indonesia AirAsia. Ini kerana ia tidak disyaratkan di dalam Flight Crew Training Manual, dan tidak diwajibkan oleh Directorat General Civil Aviation.

Video kronologi nahas pesawat AirAsia QZ8501:

LIKE dan FOLLOW Vocket di Facebook serta Instagram


Kafe Fizikal ‘Costa Coffee’ Akan Dibuka Secara Rasmi Di 5 Lokasi Ogos Ini

Siapa di sini penggemar kopi jenama Costa Coffee? Berita baik buat anda kerana Costa Coffee kini bakal membuka kafe fizikal pertama mereka di Lembah Klang tidak lama lagi.

Costa Coffee akan membuka cawangannya di dalam beberapa pusat membeli belah sekitar Lembah Klang pada bulan Ogos ini. 5 cawangan ini akan dibuka secara berperingkat di Bangsar Shopping Centre pada 31 Julai, NU Sentral Mall pada 3 Ogos, Sunway Pyramid pada 16 Ogos, Menara Allianz pada 13 Ogos dan Q Sentral pada 26 Ogos.

You’ve been asking 👀, and we’ve been dying to tell you 🤩, and now we can finally announce it! 🎉 . Our Costa Coffee stores will be launched on these days at these locations! 🔍 . Make sure to come by and get your Costa fix handcrafted for you, ☕✨ and don’t forget to follow us for more exciting updates! 🥳 . Terms and conditions apply. http://bit.ly/MYCostaStoresPromo . . . #MYCostaCoffee #CostaCoffeeMY #CostaCoffee #CostaCoffeeMalaysia #malaysia #kualalumpur #bangsar #sunway #instapic #instagood #instatravel #wanderlust #lifestyle #goodvibes #shop #shopping #fun #barista #art #classic #friends #foodie #coffee #coffeelover #coffeeholic #coffeeaddict #coffeeart #coffeebreak #coffeeshop #celebratecoffee

A post shared by  Costa Coffee Malaysia (@costacoffeemalaysia) on Jul 26, 2019 at 12:19am PDT

Bagi meraikan pembukaan rasmi 5 cawangan tersebut, sebanyak 100 cawan kopi akan diberikan secara percuma setiap hari selama tiga hari di semua lokasi Costa Coffee. Dengan adanya kafe fizikal rasmi Costa Coffee ini, harapnya anda dapat enjoy setiap hirupan kopi Costa sambil bersembang dengan rakan.


Kafe Ini Menyajikan Aiskrim Dengan Perisa Ubat Batuk Cap Ibu Dan Anak

Nampaknya kini anda dapat menikmati rasa ubat batuk dalam aiskrim iaitu Pi Pa Koa yang pastinya akan memberikan anda kelaianan. Mungkin berikutan perubahan cuaca yang tidak menentu, maka aiskrim ini dilancarkan untuk anda yang tidak gemar makan ubat.

Untuk pengetahuan anda,  adalah disarankan hanya mengambil satu scoop 3 kali sehari bagi orang dewasa dan satu scoop kecil 3 kali sehari untuk kanak-kanak. Aiskrim tersebut sudah mula dijual pada minggu lalu dan mendapat sambutan hangat.

Bagi anda yang ingin mencuba aiskrim ini, anda boleh ke Ice Dream Cafe KK ini yang terletak di Lot 11 First Floor, Lido Plaza, Jalan Kampung Kobusak, 88300 Kota Kinabalu, Sabah dan mencubanya sendiri.

京都念慈菴川贝枇杷膏 Gelato Sounds weird but the taste definitely interesting. Soft lauch today from 12pm to 11pm. Limited scoops available. Powered by Ubat Batuk Cap Ibu Dan Anak. Only at Ice Dream Cafe KK. #icedreamcafekk #lidoplaza #peipakogelato #gelatocapibudananak #softlaunch #handmade #gelato #moffle #waffle

A post shared by  Ice Dream Cafe KK (@icedreamcafe) on Mar 27, 2019 at 8:07pm PDT

Never try never know. Now you can get the famous Pi Pa Koa Gelato here at Ice Dream Cafe KK. Feel heaty, get Pi Pa Koa Gelato. Only at Ice Dream Cafe KK. #icedreamcafekk #pipakoagelato #pipakoagelato #handmadegelato #kotakinabalu #kkeats #kkdesserts #kkgelato #kkcafe #sabaheats

A post shared by  Ice Dream Cafe KK (@icedreamcafe) on Mar 30, 2019 at 9:39pm PDT

Baca lagi: Waka Waka Gelato Perkenalkan Aiskrim Dengan Gula-Gula ‘Haw Flakes’


Kafe Pokemon Pertama Di Malaysia Akan Dibuka Di Mid Valley Megamall

Pika pika! Calling all Pokemon trainers! Bagi peminat tegar Pokemon, Pokemon Cafe akan dibuka di AEON, Midvalley 23 November ini.

Ianya adalah official license cafe pertama di Malaysia dan akan dibuka di tingalt satu AEON Mid Valley Megamall. Jadi anda kena masuk ke dalam AEON untuk akses ke cafe ini.

Semestinya makanan anda akan bertemakan Pokemon untuk kesemua makanan di cafe ini. Tiada lagi info samaada Pokemon GO trainers akan mempunyai discount jika makan di sini.

Official merchandise  Pokemon juga akan dijual di cafe ini. Jadi kalau anda keseorangan, bolehlah beli patung Pikachu atau Snorlax untuk teman anda makan. Buat masa ini kami tidak ada sebarang info lanjut berkenaan cafe ini. Adakah ianya sama dengan Pokemon Cafe di Singapura? Jika sempat 23 November ini kami akan terjah cafe Pokemon ini. Gotta Eat ‘Em All!


Kafe Rasmi Dragon Ball Dibuka Di Osaka, Jepun

Kafe rasmi Dragon Ball dibuka di Osaka, Jepun baru baru ini. Kafe ini menyajikan menu makanan bertemakan Dragon Ball dengan hasil seni seperti yang dapat dilihat pada art latte. Selain itu kafe ini turut menjual merchandise Dragon Ball kepada pelanggan.

Asalnya kafe ini ialah sebuah restoran Cina, Tokokuro yang telah diubah suai menjadi kafe Dragon Ball untuk masa yang terhad. Ini merupakan kafe pertama Dragon Ball yang muncul di Jepun. Namun, kafe ini hanya akan beroperasi sehingga 31 Januari saja. Lihat beberapa hidangan dibawah dan kongsikan pendapat anda di ruang komen.

ドラゴンボールカフェ行った！！高級中華店で焦ったけどおいしすぎた🤤また食べたい、、、 pic.twitter.com/pulDlyEj4k

ドラゴンボールカフェ＆ダイナーに行ってきました(´∀`)水墨画風？のイラスト素敵！メニューも楽しい✧٩(ˊωˋ*)و✧

白うさちゃんの「やると思っていました」写真(｡ >艸<)ｸｽｸｽ pic.twitter.com/JXXa1btqen

— まり (@GcfCVpURA3ve5Gj) December 10, 2017

【12/8 大阪ドラゴンボールカフェ&ダイナー ショップ】おはようございます！本日も11:30より、ドラゴンボールカフェ&ダイナー期間限定ショップ、開店です！皆さまのご来店をお待ちしております☆ pic.twitter.com/DFDwfG6Wet

— (公式)ドラゴンボール カフェ＆ダイナー (@DBCafe_Diner) December 8, 2017


Kafe Starbucks Roastery Terbesar Dibuka Di Shanghai, China

Rabu Lalu, Starbucks membuka kafe terbesar mereka di Shanghai, China yang juga merupakan kafe terbesar mereka di dunia. Starbucks Roastery adalah kafe Starbucks versi lebih eksklusif dan pengalaman minum di sini pastinya berbeza dengan kafe Starbucks yang biasa.

Cawangan Starbucks Roastery yang pertama dibuka di Seattle, Amerika Syarikat pada tahun 2014. Untuk cawangan di Shanghai ini, terdapat lebih 30 pilihan jenis kopi yang berbeza dari serata dunia termasuk kopi dari kawasan Yunnan, China.

10,000 kepingan kayu buatan tangan digunakan untuk hiasan siling kafe ini. Rekaan cop mohor dan tulisan Cina menghiasi Starbucks ini menjadikan dekorasi Starbucks ini lain daripada yang lain. Starbucks ini berkeluasan 29,000 kaki persegi dan mempunyai 400 pekerja ketika ini.

Starbucks mengambil risiko besar apabila ingin memasuki dan berkembang di pasaran China. Budaya orang Cina adalah minum teh dan bukannya kopi. Tetapi kini mereka sudah mempunyai 3,000 cawangan di seluruh China dan China sudah menjadi antara pasaran terbesar dan terpenting buat Starbucks ketika ini.

Beberapa cawangan Starbucks Roastery akan dibuka tahun hadapan seperti di Milan, New York dan Tokyo. Sementara itu, jika anda akan terbang ke Shanghai dalam masa terdekat, singgahlah dahulu di cawangan terbesar Starbucks ini.


Anda Mungkin Belum Pernah Merasai Pengalaman Kafe Siber Premium Seperti Ini

Kata orang, industri kafe siber kini agak suram berikutan penawaran PC serta konsol yang mampu milik. Kebanjiran kafe siber yang tidak dijaga dengan rapi serta tidak mengikut peredaran zaman antara yang membuatkan kafe siber tidak lagi menjadi pilihan anak muda.

Namun tidak bagi kafe The Pantheon. Kafe siber ini berjaya menyajikan pengalaman yang berbeza berbanding kafe siber yang pernah anda lawati sebelum ini. The Pantheon juga merupakan hub rasmi yang pertama di Malaysia buat ahli eSukan negara kita berlatih dengan penawaran sejumlah 116 PC berspesifikasi tinggi buat gamer tegar diluar sana.

Bukan itu sahaja, kafe juga ini merupakan kafe pertama di Malaysia yang mendapat pengiktirafan daripada jenama kad grafik terkenal, NVIDIA.

Melihat kepada spesifikasi PC serta environment yang ditawarkan, kami yakin gamer yang sudah mempunyai setup PC yang hebat juga berminat untuk mencuba bermain di The Pantheon. Harga yang ditawarkan juga boleh dikatakan agak berpatutan memandangkan para pengguna berpeluang menyewa PC seperti Alienware, MSI dan Predator.

Tidak hanya menawarkan pengalaman menggunakan PC yang premium, anda juga berpeluang untuk menggunakan racing simulator yang ditawarkan pada harga RM30 sejam. Mungkin ini masa terbaik untuk anda kembalikan semula zaman bermain game Daytona USA bersama rakan-rakan anda. Permainan konsol serta virtual reality juga antara yang turut ditawarkan.

Sekiranya anda mahu mengembalikan tenaga anda sebelum kembali berlatih game pilihan anda, anda boleh terus singgah ke cafe yang berada di dalam The Pantheon. Buat ahli eSukan, mungkin disini strategi game dibincang bagi memantapkan permainan pasukan.

Buat anda yang berminat untuk mencuba merasai bagaimana kafe siber ini mampu memberikan pengalaman berbeza berbanding kafe siber yang lain, anda boleh lawati ke The Pantheon yang terletak di One City di Subang Jaya.


‘Kagum Dengan Adab Pelajar Malaysia’-Ilmuwan Cerita Perbezaan Mengajar Orang Arab Dan Malaysia

Dalam menuntut ilmu, adab adalah perkara paling penting yang ditekankan bagi mencari keberkatan agar para penuntut bukan saja mampu untuk mendalami dan menguasai sesuatu bidang atau disiplin, bahkan bersifat rendah diri dan menghormati ilmu.

Melalui adab yang dijaga, akan terserlah kesungguhan dan usaha dalam menuntut ilmu kerana kedua-duanya tidak dapat dipisahkan seperti yang diungkapkan oleh Imam Malik RA: “Pelajarilah adab sebelum mempelajari suatu ilmu.”

Seorang ahli teologi yang berasal dari Jordan, Dr Sheikh Saeed Fodeh menceritakan pengalamannya pada 10 tahun yang lalu mengajar lebih 500 pelajar Malaysia di Egypt dan dia mengaku bahawa dia kagum dengan sikap pelajar Malaysia dalam menuntut ilmu.

Kelas yang dihadiri oleh pelajar lelaki dan perempuan dari Malaysia telah berlaku secara berturut-turut. Dengan erti kata lain, mereka berada di dalam kelas dalam masa 3 hingga 4 jam dan kelas terus berlangsung sehingga lewat malam.

“Demi tuhan, saudara yang dikasihi, saya tidak mendengar satu pun pergerakan. Kecuali dari 4 orang arab yang ikut saya. Mereka yang banyak bergerak. Maksud saya, 4 orang yang datang bersama saya, iaitu sahabat saya.

Sh. Saeed Fodeh praises the incredible adab of Malaysian students of knowledge pic.twitter.com/YZLnbGDzhg

— Muhammad Umar Mustafa (@IbnAwesome) June 1, 2020

Salah seorang bersandar, yang lain duduk dengan cara yang sangat pelik. Manakala yang lain [pelajar Malaysia], mereka memegang buku nota mereka dan menulis,” Katanya dalam satu rakaman video yang dimuat naik oleh Muhammad Umar Mustafa.

“Melihat situasi ini telah membuatkan saya benar-benar kagum. Manakala 4 orang yang datang dengan saya, merekalah orang yang banyak bergerak dari antara mereka semua. Bersandar, membetulkan postur mereka setiap beberapa saat.”

Rakaman video ini telah mendapat pelbagai reaksi pengguna Twitter. Ia telah dikongsi lebih dari 1,000 kali dan mendapat 3,500 tanda suka. Kebanyakkan daripada mereka bersetuju dengan kata-kata Sheikh Saeed Fodeh, manakala ada daripada mereka yang mempersoalkan bagaimana ‘pergerakan kecil’ boleh dianggap tidak menghormati guru dalam menuntut ilmu.

I'm sorry but what's about "adab"?The people who moved that doesn't mean they don't respect him, I mean he said they "move" that's it and not doing anything bad.

I'm talking about the concept of "adab" not comparing Malaysian and Arabs, but the "adab" word I can't get it.

“Saya minta maaf tetapi apa maksudnya dengan ‘adab’? Orang yang melakukan ‘pergerakan’ [kecil] itu tidak bermaksud mereka tidak menghormatinya, maksud saya dia mengatakan mereka ‘bergerak’ dan tidak melakukan sesuatu yang buruk.

Saya bercakap mengenai konsep ‘adab’ dengan tidak membandingkan Malaysia dan Arab, tetapi perkataan ‘adab’ itu sendiri saya tidak faham,” kata seorang pengguna Twitter dengan nama Dylan.

“Umat Islam seharusnya mempunyai adab yang baik dengan guru …. Kami diajar sejak kecil untuk menghormati guru kami. Sebilangan dari anda mungkin menganggap tidak mengapa untuk bergerak. Tetapi bagi saya untuk duduk dan mendengar serta berjihad melawan rasa letih dan gelisah adalah tanda seorang ulama sejati,” kata seorang lagi pengguna Twitter.

Salah satu budaya Melayu yang telah meresap ke dalam masyarakat arab adalah adab dalam majlis ilmu. Pelajar Melayu di Mesir telah berjaya bawa satu indikator baharu tentang adab sehingga para masyaikh al-Azhar mengiktiraf dan mengaplikasikannya dalam kelas mereka. https://t.co/vhtYHAnSGz

— Hukaim Esmail (@hakiimIsmail95) June 1, 2020

Bagi Hukaim Esmail, seorang rakyat Malaysia yang menuntut di Al-Azhar, dia mengatakan bahawa antara “budaya Melayu yang telah meresap ke dalam masyarakat arab adalah adab dalam majlis ilmu. Pelajar Melayu di Mesir telah berjaya bawa satu indikator baharu tentang adab sehingga para masyaikh al-Azhar mengiktiraf dan mengaplikasikannya dalam kelas mereka.

Dia menambah lagi bahawa budaya arab selalunya akan bertanya soalan ketika kelas sedang berlangsung, atau mereka akan memotong syarahan guru mereka. Manakala ada pula yang berkali-kali akan mengganggu perjalanan kelas. “Berbeza dengan pelajar melayu, biasanya [mereka] akan bertanya selepas tamat syarahan, setelah dibuka sesi Q&A, baru ada soalan.”

Di dalam ciapan yang dikongsi oleh Hukaim juga dapat dilihat beberapa pengalaman pelajar Malaysia di luar negara yang kebanyakan guru-guru mereka memuji sikap dan adab pelajar Malaysia ketika menuntut ilmu.

Walaupun perkara yang dilakukan ini dilihat kecil, tetapi ia telah memberi kesan kepada komuniti Malaysia yang berada di luar negara. Selain itu, ia juga telah memberi gambaran yang baik kepada orang luar terhadap negara kita yang mempunyai pelbagai kaum dan agama.

Tahun lalu, seorang pelajar Malaysia telah berucap di hadapan lebih 6,000 orang pada hari graduasi pelajar di Amerika Syarikat. Klik pautan di bawah untuk membaca.

Netizen Bangga Lihat Pelajar Malaysia Ini Berucap Depan 6,000 Orang Pada Hari Graduasi Di Amerika Syarikat

Tidak Mahu ‘Ponteng’ Sekolah, Pelajar Malaysia Terpaksa Tinggal Seorang Diri Di Singapura

Tewaskan Jepun Dan Korea Selatan, Pelajar Malaysia Rangkul 5 Pingat Di Pertandingan Robotik Antarabangsa


Kagum Dengan Pakaian Penggusti Malaysia, Anak Mat Saleh Gembira Dapat ‘Hadiah’ Tanjak

Walaupun sudah beraksi ke pentas antarabangsa, ahli gusti profesional negara, Ayez Shaukat Fonseka, beliau cukup berbangga dengan membawa penampilan identiti Malaysia, bertanjak dan berjaket songket ke mata dunia.

Baru-baru ini beliau telah berkongsi satu video pendek di mana seorang anak mat saleh yang menghadiri ke acara Reality of Wrestling berasa sangat gembira setelah dipakaikan tanjak oleh Shaukat sendiri.

Bangga dapat perluaskan budaya nusantara di Hollywood, dan buatkan anak-anak kecil di sana tertarik dengan budaya kita. #viral #prowrestling #prowrestler #fyp #malaysiaviral #indonesiaviral

Pada awal video itu, semasa Shaukat bersalaman dengan pengunjung-pengunjung acara gusti tersebut, seorang kanak-kanak menundukkan kepala ‘sembah hormat’ kepada penggusti berusia 33 tahun itu yang melutut di hadapannya.

Lalu Shaukat memakaikan anak mat saleh itu dengan tanjak yang dipakainya lalu menuju ke arah gelanggang gusti untuk beraksi.

Jurugambar menghampiri kanak-kanak itu dan merakam detik-detik kegembiraannya memakai tanjak yang dibuat oleh Paul Carling, pereka pakaian dari Sarawak yang banyak menghasilkan busana pertandingan Ratu Cantik di Borneo.

Perkongsian Shaukat membuatkan ramai warganet berbangga kerana beliau bukan sahaja membawa nama Malaysia melalui sukan gusti ke pentas antarabangsa, bahkan mengembangkan lagi budaya tempatan ke mata dunia. Secara purata, satu video di saluran YouTube Reality Of Wrestling mempunyai ribuan penonton dari pelbagai negara.

“Bangga dapat perluaskan budaya nusantara di Amerika. Bangga lagi bila dapat buat anak kecil di sana nampak tanjak dan songket kita sebagai sesuatu yang ‘cool’ dan yang mereka inginkan,” petik perkongsian Shaukat di Instagram miliknya.

Baca lebih lanjut bagaimana Shaukat berjaya mengembangkan kariernya ke pentas ‘Reality Of Wrestling’ melalui pautan di bawah.

Lengkap Bertanjak, Kemunculan Shaukat Di ‘Reality Of Wrestling’ Buat Peminat Gusti Tempatan Bangga

Ahli Gusti Berhijab Dari Malaysia, Nor ‘Phoenix’ Diana Tersenarai Dalam Forbes 30 Under 30 Asia

Tonton Episod Great Big Story Khas Buat Penggusti Hijab Dari Malaysia, Nor ‘Pheonix’ Diana


Kagum Kanak-kanak Berusia 5 Tahun Ini Beraksi Hebat Bersama Pasukan NBA

Gibson, seorang kanak-kanak berusia 5 tahun ini telah menyarung jersi no.1 Utah Jazz apabila telah diberi kontrak bermain dengan pasukan NBA untuk 1 hari.

Aksi lincahnya di dalam gelanggang bola keranjang itu mencetus rasa kagum penonton di stadium tertutup itu. Gibson kelihatan confident dan cool bermain di malam special scrimmage tersebut.

Sebenarnya Gibson ialah seorang pesakit kanser leukimia (acute lymphoblastic leukemia) sejak tahun 2012.


Kagum ‘Rider’ Tidak Larikan Diri Selepas Kemalangan, Pemandu MPV Mewah Tidak Jadi Minta Ganti Rugi

Tular satu rakaman video di mana seorang rider penghantar makanan terlanggar sebuah MPV mewah sehingga menyebabkan bahagian sisi kereta itu terkopak.

Bagaimanapun, cara kedua-dua pihak menyelesaikan isu kemalangan dalam video berdurasi 1 minit 15 saat yang dimuat naik oleh TikTok @onsir11 itu telah mencuri perhatian orang ramai.

Pemandu MPV itu bertanya kepada rider berkenaan mengapa dia tidak melarikan diri selepas melanggar bahagian belakang keretanya. Rider muda berusia 19 tahun itu dengan penuh yakin menjawab dia telah melakukan kesalahan jadi dia perlu bertanggungjawab ke atasnya.

Malaysia sebenarnya ramai orang kaya yang baik.. Mungkin orang kaya yang pernah lalui zaman susah.. pic.twitter.com/7SjtNGSWMK

— Jalal Misai (@jllmisai) February 19, 2023

“Ikut you la,” kata rider tersebut apabila pemandu MPV bertanya berapakah jumlah yang mampu dia bayar untuk ganti rugi.

Namun disebabkan pemandu tersebut berasa kagum dengan keberanian serta rasa tanggungjawab rider tersebut yang tidak melarikan diri, beliau langsung tidak meminta ganti rugi walaupun Toyota Alphard miliknya mengalami kerosakan kecil.

Tindakan kedua-dua pihak itu telah mendapat pujian netizen; seorang mengaku kesalahan dan bertanggungjawab ke atasnya. Manakala seorang lagi memaafkan pesalah tanpa sebarang syarat walaupun terpaksa menanggung sedikit kerugian.

Wealthy people, kaya hati & budi! https://t.co/zmLFlBckIn

— Akram (@AkramSolihin) February 20, 2023

Tengok calar gitu, nk repair baru beribu tu. Terima kasih uncle, permudahkan urusan Saudara kita. Dia jujur mengaku salah dan sedia dihukum. Tp uncle lepaskan, semoga tuhan kurniakan rahmat untuk kita semua. https://t.co/FcPsMStIg3

— Mechamil #Mechanize 🇲🇾 (@AzmilAzizz) February 20, 2023

Bila tahu betapa susahnya cari duit, empathy pon bertambah https://t.co/hY9v9HiGb6

— Huzaifah Sulaiman | No-Code Agency – Cipta.io (@Huzaifah_S) February 20, 2023

Dalam pada itu orang ramai berasa bersyukur kerana masih ada lagi ‘individu bertanggungjawab’ dan ‘individu bertanggungjawab’ di kalangan masyarakat hari ini. Nampak mudah apa yang dilakukan oleh kedua-dua pihak tersebut, namun agak sukar untuk dipraktikkan jika berlaku pada diri sendiri.

Semoga lebih ramai pihak dapat menjadi seorang individu yang bertanggungjawab serta pemaaf jika berlaku sebarang insiden kecil yang tidak diingini dan sentiasalah berhati-hati semasa berada di atas jalan raya.

*Ikuti Facebook dan Instagram VOCKET CAR CLUB untuk ketahui perkembangan dan isu semasa automotif dari dalam dan luar negara.


5 Pusat Membeli-Belah Dengan Dekorasi Raya Yang Awesome

Persiapan Hari Raya tidak lengkap tanpa beli-belah pakaian yang sedondon untuk seisi keluarga. Bermula bulan Ramadhan pusat-pusat membeli belah akan berebut-rebut untuk menyiapkan dekorasi yang indah bertemakan semangat Hari Raya. Berikut kami senaraikan beberapa pusat membeli-belah yang berjaya mencuri perhatian kami.

Mengekalkan dekorasi yang mengimbau suasana desa, pastinya membuatkan pengunjung IOI City Mall Putrajaya berasa tidak sabar untuk balik ke kampung halaman.

Bertemakan ‘Rasa Sayang Aidilfitri’ dengan warna hijau yang mendominasi dekorasi dalaman yang amat menyegarkan pandangan dan keletihan pengunjung, diserikan pula dengan persembahan tradisional seperti tarian dan muzik seperti paluan gong.

Dekorasi yang disediakan seperti congkak membenarkan pengunjung untuk berehat sambil berhibur. Tidak lupa juga hiburan kepada kanak-kanak seperti jualan belon, bengkel mainan dan kraf.

Mid Valley Megamall tahun ini kembali menampilkan tema yang dekat di hati anak rantau yang merindukan suasana desa. Kombinasi warna yang pelbagai membuatkan ruang di Centre Court begitu meriah yang dipenuhi dengan pondok-pondok indah.

Hasil kraftangan anyaman digunakan untuk menghias segenap ruang jualan dan diserikan lagi dengan pondok anyaman yang membenarkan pengunjung untuk melihat secara langsung bagaimana proses anyaman untuk menghasilkan produk.

Pemilihan bunga kertas berwarna merah jambu dan ungu yang menghiasi di ruangan atap pondok begitu menarik perhatian pengunjung sekaligus menarik mereka untuk mengunjungi tapak jualan.

Tahun ini Quill City Mall mempersembahkan tema dekorasi raya yang lain daripada yang lain, Yasss Raya 2018 dengan idea yang lebih moden dan tidak terlalu terikat dengan tema “balik kampung”.

Dekorasi Hari Raya untuk tahun ini dihiasi dengan lampu neon dan warna-warna pastel. Hamparan rumput pula memberikan pengunjung merasai suasana santai dengan berlatarkan tema moden.

Dikatakan Quill City Mall punyai lebih daripada 1,000 koleksi raya untuk anda shopping sampai cun!

Antara jenama berkualiti yang anda boleh dapati ialah seperti Minaz, Cala Qisya, Fynnjamalrtw by Fynn Jamal, Anzelhair by Anzalna Nasir, Mora & Haze by Mira Filzah, El.Elfiraloy by Nurul Elfira Loy, RCW by Rozita Che Wan dan banyak lagilah. Memang lebamlah anda berbelanja di sini nanti.

Bukan itu sahaja, Quill City Mall turut menyediakan photobooth kepada para pengunjung yang tertarik dengan tema dekorasi yang lain daripada pusat beli-belah yang lain untuk mengambil gambar bersama yang tersayang.

Bertemakan Ikatan Silaturahim Hari Raya, tahun ini One Utama Shopping Centre mengambil pendekatan dekorasi yang mengambil inspirasi dari binaan dan pemandangan dari kota Maghribi.

Pengunjung pastinya akan terpukau dengan binaan bangunan yang membuatkan sesiapa sahaja akan berasa seperti benar-benar berada di negara yang terkenal dengan topi tarbus itu.

Bukan itu sahaja, pengunjung juga akan dibenarkan untuk bersantai di atas permaidani di tengah-tengah ruang jualan. Pengunjung akan dihiburkan dengan persembahan yang bertempat di setiap bahagian pusat beli belah ini mengikut jadual yang telah ditetapkan.

Rekaan replika kereta api dengan ukuran sebenar menjadi tarikan utama dengan Senandung Syawal. Replika kereta api pastinya menggamit kenangan lalu pengunjung yang mempunyai pengalaman balik kampung menggunakan pengangkutan tersebut untuk balik ke kampung halaman.

Ditambah pula dengan deretan botol soda dan poster klasik bertemankan kerlipan lampu raya yang menghiasi tapak jualan. Ruang yang agak terbuka memberikan keselesaan kepada pengunjung yang ramai untuk membeli belah.

Pengunjung juga akan dipersembahkan dengan persembahan bertemakan era 80an yang akan dipersembahkan dari semasa ke semasa mengikut tarikh yang ditetapkan.


Kahwin Di Setiap Tempat Yang Dilewati, Ahli Politik Thailand Catat Rekod Miliki 120 Isteri

Ahli politik yang juga bekerja sebagai ahli perniagaan berusia 60-an menjadi perhatian ramai setelah mengakui dia mempunyai 120 isteri. Perkahwinannya direstui oleh isteri-isterinya yang lain, namun bagaimana kisahnya bermula?

Namanya adalah Tambon Praset, bulan ini dia mendapat spotlight di Thailand kerana mengaku telah berpoligami. Tambon terkenal di Thailand sebagai ahli perniagaan dan juga ahli politik. Dia adalah ketua daerah Phromnee, wilayah Nakorn Nayok, Thailand, yang berjarak 90 km dari Bangkok.

Rahsianya mula pecah apabila salah seorang wartawan bertanyakan perihal tersebut kepadanya. Dia dengan tenang mengakui bahawa mempunyai 120 isteri. Sebelum ini, dia tidak pernah mendedahkan mengenai perkahwinannya kerana poligami itu sendiri dilarang di Thailand.

“Saya mempunyai 120 isteri dan 28 anak lelaki dan perempuan,” katanya.

Tambon mendedahkan bahawa dia perkahwinan pertamanya berlaku pada usia yang sangat muda, iaitu 17 tahun. Isteri pertamanya pula jauh lebih muda darinya. Sejak perkahwinan pertama, dia mempunyai tiga orang anak.

“Selepas itu saya berkahwin dengan wanita lain. Kebanyakan mereka adalah wanita yang lebih muda dan mereka semua di bawah 20 tahun. Saya tidak suka yang lebih tua,” katanya.

Lama kelamaan, Tambon Prasert menjadi usahawan yang berjaya. Dan dia mempunyai cara unik dalam berniaga. Setiap kali dia membina rumah di bandar atau wilayah, dia akan menikahi wanita dari daerah itu. Oleh itu, dia mempunyai seorang isteri yang mewakili bandar atau wilayah yang dia lewati di Thailand.

“Saya kontraktor. Setiap kali saya membina rumah, saya mempunyai isteri di sana. Saya sayang mereka semua dan mereka mencintai saya,” katanya.

Tambon memberitahu bahawa dia menjaga isterinya dengan adil. Dan dia juga mendakwa setiap kali dia mahu mempunyai isteri baru, dia akan meminta izin dari isterinya sebelum menikahi wanita itu.

“Tidak ada yang mengeluh. Mereka semua menerima situasi ini dan mereka tidak pernah bertengkar. Saya menghormati mereka. Dalam setiap perkahwinan, saya meminta izin ibu bapa mereka untuk berkahwin. Mereka semua saya berkahwin dengan cara yang betul,” jelasnya.

Mempunyai 120 isteri dan 28 anak, Tambon Prasert mengakui bahawa dia tidak pernah menghadapi masalah dalam hidupnya. Dia juga dapat memenuhi semua keperluan isteri dan anak-anaknya.

“Sekiranya mereka tidak mempunyai rumah, saya akan mendirikan rumah untuk mereka dan menyelesaikan semuanya, jadi semua orang gembira,” kata Tambon kepada media Thailand sambil ditemani oleh isterinya yang ke-27.

Untuk bacaan lanjut, klik pautan di bawah.

Chef Wan ‘Pegang Janji’ Jaga Bekas Isteri Selama 33 Tahun Berpisah

Nasib Malang Buat Suami Di Malam Pertama, ‘Isteri’ Yang Dia Kahwini Rupanya Seorang Lelaki

Lihat Bagaimana Reaksi Will Smith Ketika Bekas Isterinya Mengaku Pernah Curang


Kahwin Muda Itu OK, Tapi Biarlah Kena Caranya

Kahwin muda? Sekarang ni dah macam musim pula kan remaja-remaja di luar sana mendirikan rumah tangga. Seperti zaman ibu bapa kita, seawal umur 15 tahun sudah berkahwin dan mempunyai anak. Zaman sekarang ni anak-anak muda kita lebih memilih untuk kahwin awal daripada bercinta lama-lama. Tetapi, bukan mudah untuk mendirikan rumah tangga ni.

Kita perlukan persiapan dari segi mental, fizikal yang secukupnya bagi mengelakkan perkara yang tidak diingini berlaku.

Seperti sedia maklum, saya terpanggil untuk untuk berbicara tentang topik ini sambil berkongsikan bersama anda di luar sana yang masih ragu-ragu untuk mendirikan rumah tangga pada usia muda.

Kahwin muda ini bukan sahaja melibatkan diri kita malah melibatkan banyak pihak terutamanya ibu dan bapa kita. Jadi, perancangan harus lah di buat dengan tenang dan teliti. Ibu bapa adalah orang terpenting dalam mendirikan rumah tangga.

Untuk mendirikan rumah tangga yang bahagia, kita perlulah memohon restu daripada mereka kerana restu itu amat penting. Sering kali kita mendengar rumah tangga yang tidak bahagia, salah satu punca adalah kerana tidak mendapat restu daripada ibu bapa.

Bukankan mereka yang bersusah payah membesarkan kita?

Mereka yang membanting tulang membesarkan kita daripada kecil hingga lah kita hendak berkahwin, maka tidak wajar untuk kita membelakangi mereka.

Berbincanglah dengan baik dengan mereka tentang hasrat anda untuk berkahwin. Tunjukkan yang anda benar-benar serius dalam perkara ini. Jangan hangat-hangat tahi ayam pula. Rancang semua persiapan sebaik mungkin.

Ramai orang mengimpikan perkahwinan yang grand dan indah. Perkahawinan yang indah itu tak semestinya harus dibuat besar-besaran. Bersederhana adalah lebih baik, walaupun dengan majlis akad nikah sahaja. Tetapi perkara ini terpulanglah kepada individu. Yang penting anda berpuas hati dengan semua yang dirancang.

Jika anda adalah seorang student pasti anda lebih risau dan tidak yakin untuk mendirikan rumah tangga. Jangan risau, jangan disulitkan perkara yang baik. Sebaiknya habiskan belajar dahulu. Cuba berbincang dengan pasangan sebaik mungkin tanpa melukakan hati sesiapa.

Perkahwinan ni bukan kerana halal semata-mata, banyak perkara perlu dipraktiskan sebelum berkahwin.

Sikap matang dan bertoleransi juga penting dalam sesebuah perhubungan. Jangan pula baru sebulan dua kahwin, mahu bercerai pula.

Jika anda seorang perempuan, kurangkan la bersosial bersama rakan-rakan kerana selepas berkahwin suami adalah keutamaan anda. Belajar uruskan rumah tangga seperti memasak, mengemas. Meskipun di dalam Islam ini adalah perkerjaan seorang suami dan lelaki, tidak salah anda praktiskan apabila sudah berkahwin nanti.

Rumah tangga yang bahagia bila suami isteri saling tolong menolong dan bertoleransi.

Bagi yang lelaki pula, carilah pekerjaan yang tetap dan bagus. Kerana selepas berkahwin anda yang bertanggungjawab mencari rezeki untuk keluarga. Anda juga menjadi ketua keluarga sebuah keluarga, didik dan pimpinlah pasangan sebaik mungkin.

Banyakkan berkomunikasi bersama-sama keluarga, luangkan masa bersama. Jangan balik kerja terus melepak bersama kawan-kawan sampai ketengah malam, kesian si isteri dirumah. Urus dan rancang masa bersama keluarga.

Berdoalah kepada yang Esa semoga dipermudahkan segala urusan untuk membina mahligai impian anda kerana kita hanya mampu merancang tetapi Dia yang menentukan segalanya.


‘Kahwinlah Terus’- Perkongsian Gadis Terkejut Bapa Garang Mudah Terima Teman Lelaki Raih Perhatian

Apabila bercinta, pasti setiap pasangan mahu ke fasa seterusnya iaitu berkahwin. Akan tetapi, sebelum itu haruslah mengenalkan pasangan kepada ibu bapa terlebih dahulu.

Adakah anda ingat bagaimana anda memperkenalkan pasangan kepada ibu bapa anda? Terbaharu, seorang pengguna TikTok @aliaa_armani telah berkongsi video sekitar majlis pertunangannya dan berkongsi kisah bagaimana ayahnya yang garang boleh menerima teman lelakinya.

Reply to @simjaee #strictparents je yg faham 😂 #akakalia #eday #engagement

♬ nhạc nền – TrungBau1992 – TrungBau1992

Menerusi video tersebut, gadis itu berkongsi kisah sewaktu dia pertama kali membawa teman lelakinya itu berkenalan dengan ayahnya. Apa yang mengejutkannya, ayahnya yang garang itu menerima baik teman lelakinya dan bersetuju untuk dia berkahwin dengan lelaki itu.

Malah, ayahnya juga mahu majlis pernikahan segera dilansungkan. Menjengah ke ruangan komen, rata-rata netizen mengucapkan tahniah kepada Aliaa dan pasangan.

Bukan itu sahaja, para netizen juga mengatakan wajah teman lelakinya yang kini tunang seiras dengan wajah ayahnya. Malah, ada juga netizen yang berkongsi perasaan takut masa pertama kali mahu perkenalkan pasangan dengan ayah mereka kerana garang. Ketika artikel ini ditulis, video ini meraih lebih 400 ribu tontonan dan 25 ribu tanda suka.

Sementara itu, kami kongsikan beberapa artikel yang sedang ‘trending’ di The Vocket pada pautan di bawah ini.

Buat Pinjaman Peribadi Atas Permintaan Bekas Suami, Wanita Ini Dibebani Hutang Sebanyak RM200,000

Netizen Terkejut Bagaimana Perkongsian Jijik Oleh Fauzi Nawawi Ini Lulus Untuk Siaran Umum

Terpaksa Berpisah Kerana Hidap Thalassaemia, Perkongsian Pasangan Ini Beri Kesedaran Buat Netizen


Kaitan Dajjal Dan Filem Moana, Ini Kupasan Yang Bertentangan Dengannya

Sebenarnya saya sudah merancang untuk memberikan ulasan penuh tentang filem ini di page The Patriots beberapa hari lepas. Namun saya tidak berkesempatan menontonnya di pawagam memandangkan jadual terlalu padat dan banyak deadline yang harus saya kejar.

Namun, trigger utama untuk saya menjejak kaki ke panggung ialah pada pagi semalam apabila admin The Patriots yang lain mencari saya untuk penjelasan panjang tentang sebuah artikel yang menuduh bahawa mitologi orang Austronesia/Melayu-Polinesia adalah Al-Masih Ad-Dajjal ataupun anti-christ.

Saya tergamam sebab antara yang memandu saya untuk menaikkan ulasan tentang filem ini ialah betapa kecintaan saya pada sejarah Melayu dan rumpunnya sendiri. Tiba-tiba sejarah ini difitnah sedemikian rupa oleh anak bangsa dan sama agama dengan saya?

Dan kemudiannya, saya diberitahu semuanya adalah berpunca daripada sebuah tokoh demi-god dalam mitologi Austronesia/Melayu-Polinesia iaitu Maui. Siapa sebenarnya tokoh ini sehingga menjadi polemik di laman maya kita?

Saya tinggalkan soalan itu untuk diulas pada penghujung artikel ini. Saya mahu memulakan artikel ini dengan beberapa petikan sejarah supaya kita merasai benang halus antara bangsa Melayu dan Hawaii, sehingga kita menganggap bahawa cerita ini ialah cerita tentang kita juga.

Dalam Around The World With A King (1904), tulisan William N. Armstrong, pada halaman 126, ketika Raja Kalakaua dari Hawaii bertemu dengan Raja Chulalongkorn dari Thailand pada lewat bulan March tahun 1881, ketika raja Chulangkorn bertanyakan dari bangsa mana Raja Kalakaua ini berasal.

Tanpa berselindung dengan penuh bangga, Raja Kalakaua mengatakan: “Darah Melayu mengalir dalam badan beta!”

Lalu disahut oleh Raja Chulangkorn: “Orang Thai pun mengalir darah bangsa Melayu dalam diri mereka!”

Ya kawan-kawan, kita sedang menonton sebuah filem yang sedang menggambarkan kepada kita tentang seorang saudara jauh kita yang serumpun dari sudut bahasa, sejarah, budaya, dan juga keturunan.

Kita sedang melihat sebuah filem yang membicarakan tentang kebudayaan seorang saudara jauh Melayu dan bagaimana mereka melupakan diri mereka setelah sekian lama ditelan oleh sejarah. Ironinya, situasi yang sama turut terlihat pada bangsa Melayu kita sendiri.

Saya cukup memuji Disney dalam kajian mereka mendalam tentang rumpun Austronesia/Melayu-Polinesia sebelum menghasilkan filem ini, sesuatu yang filem mahupun karya Malaysia sangat kekurangan.

Sebagai contoh, dalam filem ini anda akan melihat bagaimana babi, ayam, kelapa dan tatu menjadi objek yang selalu dipaparkan seiring dengan perkembangan watak Moana itu sendiri. Mengapakah sedemikian?

Dalam makalah Coconut (Cocos nucifera L.) “DNA studies support the hypothesis of an ancient Austronesian migration from Southeast Asia to America” tulisan Luc Baudouin dan Patricia Lebrun, dua penulis ini mencadangkan bahawa antara faktor utama yang membuatkan kelapa boleh berada sehingga jauh Ecuador dan Benua Amerika kerana dibawa oleh suku-suku Austronesia/Melayu-Polinesia daripada Asia Tenggara kira-kira 2000 tahun yang lalu.

Siapa suku-suku Austronesia ini? Tentunya nenek moyang kita, orang Melayu dan pelbagai suku-suku pelaut Austronesia. Justeru, tidak hairanlah kalau anda melihat bagaimana kelapa cukup sinonim dengan pelaut-pelaut Austronesia di dalam filem ini.

Tidak cukup dengan itu, misalnya penggunaan ayam dan babi juga sangat berkait rapat dengan tamadun pelaut Austronesia/Melayu-Polinesia itu sendiri.

Sebagai contoh, ayam sangat dekat dengan Austronesia/Melayu-Polinesia. Di dalam buku “Austronesian Diaspora and The Ethnogeneses of People in Indonesian Archipelago: Proceedings of the International Symposium” pada halaman 199 mengatakan bahawa orang Austronesia/Melayu-Polinesia di Kepulauan Melayu atau lokasi yang lebih tepat di Indonesia Timur pada hari ini adalah antara bangsa terawal di dunia yang mula menjinakkan ayam dan mendomestikkan pengunaaan ayam.

Begitu juga dengan babi yang juga dikatakan bangsa Austronesia/Melayu-Polinesia antara bangsa terawal yang mengaplikasikan penggunaan babi berbanding bangsa lain lalu tersebar ke serata tamadun yang lain. Sebab itu, watak yang mengiringi Moana dalam filem ini berkisarkan seekor babi yang comel dan juga seekor ayam yang mereng yang sangat mencuit hati para penonton.

Filem ini sangat jujur menggambarkan betapa suku-suku Austronesia/Melayu-Polinesia ini ialah raja lautan. Sebagai contoh, ketika Moana terjumpa sebuah gua atas bimbingan neneknya, dan sekaligus memorinya terus terang tentang siapakah sebenarnya bangsa Austronesia/Melayu-Polinesia.

Sebuah babak yang mengambarkan nenek moyang Moana begitu gigih meredah lautan. Bahkan lirik-lirik lagunya sungguh berhantu dan membuatkan bulu roma saya terus meremang. Saya kongsikan dengan kalian:

Tatou o tagata folau e vala’auina
E le atua o le sami tele e o mai
Ia ava’e le lu’itau e lelei
Tapenapena
Aue, aue
Nuku i mua
Te manulele e tataki e
Aue, aue
Te fenua, te mālie
Nae ko hakilia mo kaiga e
We read the wind and the sky when the sun is high
We sail the length of the seas on the ocean breeze
At night, we name every star
We know where we are
We know who we are, who we are
Aue, aue
We set a course to find
A brand new island everywhere we roam
Aue, aue
We keep our island in our mind
And when it’s time to find home
We know the way
Aue, aue
We are explorers reading every sign
We tell the stories of our elders in a never-ending chain
Aue, aue
Te fenua, te mālie
Nā heko hakilia
We know the way

Apa yang anda dapat daripada lirik lagu di atas? Lagu ini menceritakan kepada kita siapa itu bangsa Austronesia/Melayu-Polinesia itu sebenarnya! Suka saya kaitkan lirik di atas dengan sejarah tentang bagaimana Lynda Shaffler ada memetik dalam buku beliau.

“Bangsa Melayu berlayar dengan bantuan bacaan angin dan bintang, melalui pembacaan akan bentuk dan warna awan, atau melalui pembacaan warna air laut, melalui gelombang dan juga alunan ombak lautan. Orang Melayu dapat mengenal pasti lokasi sebuah pulau sejauh 30 batu jauhnya melalui pembacaan pada spesis burung, ikan dan batu karang yang ada di dalam lautan, sambil dibantu oleh alunan ombak.”

Babak ini dapat dilihat apabila Maui berlayar merentasi lautan luas bersama dengan Moana. Filem ini menggambarkan ilmu yang dimiliki oleh Maui dan lirik lagu “We Know The Way” seperti mana yang dicatatkan oleh Lynda Shaffler. Dengan jelas, digambarkan bagaimana Maui mengajarkan Moana bagaimana untuk membaca bintang dan angin, untuk membaca air laut dan menaikkan layar dan mengenal pasti bagaimana untuk mengetahui mereka sudah sampai ke bahagian perairan atau tidak.

Info tambahan untuk lirik lagu itu, kalau anda turut mendengar dan memasang telinga lirik dalam Bahasa Hawaii, anda akan menjumpai perkataan-perkataan dalam Bahasa Hawaii yang turut wujud dalam Bahasa Melayu menjadikan dua bahasa ini sebagai bahasa adik-beradik. Sebagai contoh, Pulau dan Benua.

Tentunya, babak paling berhantu di dalam filem ini ialah di babak akhir yang melibatkan bagaimana Moana berhadapan dengan makhluk yang menjadi batu penghalang antara Moana dan Maui untuk mencapai misi dan objektif mereka. Ketika Moana sedang memujuk si raksasa yang sedang mengamuk itu, saya cukup tersentuh dengan bait-bait ayat yang berbunyi:

“Mereka rampas hati kau daripada diri kau. Tetapi pada penghujungnya, hanya kau yang mengenali siapa diri kau!”

Saya terus mengaitkan babak itu dengan percubaan penjajah untuk menjatuhkan prestij bangsa Melayu dan bangsa-bangsa lain dalam rumpun Austronesia/Melayu-Polinesia. Saya memandang hati itu sebagai simbolik kepada akar, imej dan identiti rumpun Austronesia/Melayu-Polinesia itu sendiri. Apabila penjajah menjajah mereka, mereka cuba membuatkan bangsa-bangsa ini menjauhkan diri mereka hakikat diri mereka.

Sebagai contoh bangsa Melayu, betapa berusahanya penjajah ini cuba menggambarkan siapa diri kita dan mengubah sejarah kita. Namun, pada penghujungnya hanya kita sahaja yang mengenali siapa diri kita. Kita ialah bangsa pelaut yang menjelajah dan menjajah. Kita mengetahui prestij bangsa kita. Semoga tidak ditelan zaman!

Kita sedang berada pada topik yang ditunggu oleh kita semua. Apakah benar Maui ini ada kaitan dengan Al-Masih Ad-Dajjal? Sebenarnya hanya kerana terdapat sebuah hadis yang mengaitkan bahawa Dajjal datang daripada sebuah kepulauan lalu dikurung disana, terus mereka mengaitkan bahawa Maui dalam filem ini ada kaitan dengan Dajjal. Sebenarnya, dari mana cerita Maui ini?

Sama seperti unsur-unsur Austronesia/Melayu-Polinesia yang dipaparkan, ianya datang daripada mitologi Polinesia itu sendiri. Ingat orang Yunani sahaja ada mitologinya? Orang Austronesia/Melayu-Polinesia pun adalah! Kalau Yunani terkenal dengan Zeus atau Celtic terkenal dengan Lokinya, orang Austronesia/Melayu-Polinesia terkenal dengan seorang tokoh bernama Maui!

Dalam mitos Maori, Maui digambarkan sebagai seorang bayi ajaib yang dilontarkan oleh bondanya ke dalam laut sebelum diselamatkan oleh semangat laut dan dijaga oleh entiti yang setaraf tuhan bernama Tama-nui-te-ra lalu dijaga sehinga ke dewasa. Kisah yang menyelubungi Maui dalam mitologi Maori sangat epik. Antaranya ialah kanu yang didayungnya bertukar menjadi sebuah kepulauan yang menjadi rumah orang Maori hari ini iaitu Aotearoa atau New Zeland atau kisah bagaimana Maui menipu Dewa Api dan mencuri helah untuk menghasilkan api.

Kebolehan Maui yang lain adalah seperti membuatkan Matahari lebih lama berada di atas langit kerana siang yang terlalu pendek membuatkan orang-orangnya tidak dapat bekerja lebih masa. Kononnya Maui memukul matahari berulang kali menggunakan sejenis senjata yang menyerupai sabit yang dipanggil sebagai Manaiakalani yang panjang sehingga Matahari bersetuju untuk bergerak lebih perlahan dan memanjangkan tempoh waktu kesiangan.

Mitos Maui dalam kisah orang Hawaii hampir sama atas dasar serumpun. Kalau dalam mitos Maori mengatakan bahawa Maui memukul matahari dengan tulang berbentuk sabit milik nenek moyangnya untuk memastikan matahari tidak bergerak terlalu lama, dalam mitos orang Hawaii pula diceritakan kononnya ketika ibunya mengadu kepada Maui bahawa hari terlalu pendek untuk menyidai kainnya, maka Maui telah memanjat gunung paling tinggi iaitu Gunung Berapi Tama-nui-te-ra.

Ketika Matahari sedang terbit, maka Maui dikatakan menggunakan rambut daripada adik-beradik perempuannya dan menjadikan tali lalu mengikat cahaya matahari dengan rambut tersebut. Matahari dikatakan merayu kepada Maui dan akan memenuhi permintaannya untuk memanjangkan siang berbanding malam sekiranya Maui melepaskannya.

Kalau orang Maori dengan mitos yang mengatakan bahawa Kepulauan New Zealand hari ini berasal daripada kanu yang didayung oleh Maui, orang Hawaii pula mempunyai mitos tersendiri tentang bagaimana kepulauan Hawaii ini boleh terbentuk. Kononnya ketika Maui pergi memancing dengan adik-beradiknya, Maui telah membawa mata kailnya dipanggil sebagai Manaiakalani dan mula memancing.

Mata kail tersebut dipasang oleh Maui di dasar lautan dan dia selepas itu menipu adik-beradik lelakinya kononnya mereka telah menangkap seekor ikan yang sangat besar. Percaya dengan kisah itu, maka mereka anak-beranak mula menarik tali pancing sehingga terbitnya pulau dari dasar laut yang dikenali sebagai Pulau Hawaii hari ini.

Dalam mitologi Samoa, Maui lebih dikenali sebagai TI’I-TI’I. Nama penuh Maui dalam miotologi Samoa ialah Maui-TI’I-TI’I dan antara kisah-kisah hebat yang menyelubungi Maui ini ialah membunuh seekor sotong kurita yang tinggal dalam sebuah gua. Kononnya sotong kurita ini mempunyai janggut yang sangat panjang dan kalau dia lapar, dia hanya perlu mengeluarkan janggutnya dari gua tersebut dan menarik mana-mana manusia masuk ke dalam mulutnya.

Antara persamaan Maui dalam mitologi Samoa dan mitologi orang polinesia yang lain ialah Maui dan penghasilan api dalam masyarakat Polinesia. Mengikut orang Samoa, api tidaklah wujud di kalangan manusia sehinggalah Maui mennyelinap masuk ke dalam sarang bawah tanah milik Dewa Api dan Gempa Bumi iaitu Dewa Mafuie. Kononnya untuk merampas api milik Dewa Api dan memulangkan kepada manusia, Maui harus bergusti dengan Dewa Api sehinggalah salah satu daripada tangannya patah.

Saya hanya menaikkan tiga buah mitologi Polinesia tentang Maui ini sendiri. Suku-suku lain yang turut berkongsi mitos Maui ini adalah seperti Tongga, Fiji, Tahitian, Mangareva dan banyak lagi. Secara ringkasnya, daripada kisah mitologi Polinesia di atas, kaum Mauii ini adalah Hercules bagi masyarakat rumpun Melayu-Polinesia. Seperti mana Hang Tuah ialah Hercules bagi masyarakat Melayu, Maui ialah Hercules bagi masyarakat Polinesia.

Sebenarnya, hikayat ini seperti mana hikayat bangsa lain, adalah sebuah kisah yang terselit sesuatu yang tersirat tentang tamadun sebuah bangsa. Kebiasaan seperti dalam setiap tamadun, tentu ada seorang tokoh yang sangat dikagumi. Lalu kekaguman atas tokoh ini membuatkan dia dipuja-puja sehinggakan diangkat menjadi TUHAN. Lalu banyaklah kisah-kisah mengagumkan mengelilingi tokoh ini. Terkadang juga, sebuah masyarakat menulis kisah sebegini dalam hikayat-hikayat mereka adalah sebagai untuk mengambarkan maksud tersirat dalam tamadun mereka.

Sebagai contoh, kalau kisah Maui ini, dia selalu dikaitkan dengan senjata ajaib berbentuk kerawit/sabit Maui yang banyak membantunya dalam pelayaran. Hakikatnya, sabit itu adalah sekadar gambaran merujuk kepada buruj jengking yang digunakan dalam ilmu navigasi di lautan.

Kisah Maui dikatakan berkemampuan menarik matahari supaya siang hari lebih panjang sebenarnya membawa maksud berpindah ke kawasan yang jauh dari khatulistiwa di mana siang harinya lebih panjang pada Musim panas. Sebab itu masyarakat Hawaii anntara masyarakat yang paling jauh dalam wilayah masyarakat-masyarakat Austronesia/Melayu-Polinesia yang lain.

Saya percaya bahawa Maui ialah seorang manusia biasa seperti kita, tetapi kisahnya ditulis dalam bentuk hikayat dan bersifat kod yang dinanti untuk dibedah sendiri oleh anak cucuknya. Ianya saling tak tumpah seperti mitos-mitos orang melayu kita. Sebagai contoh, Singapura dilanggar Todak atau kisah si Badang yang minum muntah Jin lalu menjadi gagah perkasa. Mitos adalah cara orang purba memahami dunia sekeliling mereka menggunakan daya kreativiti yang tertumpu di bahagian otak belah kanan.

Satu dua kebetulan dalam sebuah mitologi dengan kisah Dajjal tak boleh dijadikan sebagai hujah untuk mengaitkan Maui dengan Dajjal. Anda sebenarnya sedang menghina sejarah nenek moyang anda yang merupakan pelaut kental. Dalam banyak-banyak mesej hebat yang dipaparkan dalam filem, nak mengaitkan watak Maui dengan Dajjal jugak yang kita dok sebarkan.

Dan ketika ditanyakan oleh rakan facebook kalau benar bahawa Maui ini bukan Dajjal Al-Masih, kenapa mesti mitosnya berlatarkan kepulauan sekaligus menyamai hadis nabi tentang Dajjal yang dikurung disebuah kepulauan? Saya hanya menepuk dahi mendengarkan soalan ini.

Bangsa Melayu-Polinesia ialah sebuah bangsa yang menongkah lautan dan bermain dengan ombak. Mereka ialah Lord Of The Sea. Apabila mitologi mereka tidak berasaskan kepulauan dan lautan, tentu ada yang tidak kena. Tak akanlah mitologi bangsa pelaut harus berlatarkan padang pasir dan juga kawasan bersalji seperti mana mitologi Arab dan Eropah?

Akhir kata daripada saya, ambilah kata-kata daripada Prof Tatiana Denisova dari Pusat Kajian Tinggi Islam, Sains dan Peradaban, Fakulti Tamadun Islam Universiti Teknologi Malaysia, seorang wanita Rusia yang sangat tinggi roh Melayunya dan mengabadikan hidupnya mengkaji hikayat-hikayat Melayu.

“Hikayat dan legenda itu adalah seni intelektualisma pada tahap tertinggi.”

Apabila anda menghina hikayat orang Austronesia/Melayu-Polinesia dengan sedemikian rupa, anda juga menghina tingkat intelektual yang dimiliki oleh orang Austronesia//Melayu-Polinesia apabila mendakwa salah satu daripada tokoh dalam sejarah mereka sebagai Dajjal/Anti-Christ.

Bagaimana mahu membuktikan bahawa Maui ialah Dajjal? Persoalan ini kami beratkan kepada mereka yang menyokong bahawa Dajjal ialah Maui.

1. Buktikan bahawa Tamin dalam hadis Nabi pernah berlayar sejauh sehingga ke Kepulauan Pasifik di Hawaii.
2. Buktikan teknologi perkapalan yang bagaimana yang membawa mereka sampai ke Hawaii. Sebab untuk menongkah arus lautan luas, bukan persisiran memerlukan teknologi perkapalan yang hebat, lagi-lagi pada zaman nabi.
3. Buktikan bahawa terdapat pertembungan tamadun antara tamadun Arab dan Hawaii. Bawakan bukti dari kedua-dua tamadun seperti manuksrip, catatan atau chant orang Hawaii sendiri.
4. Buktikan bahawa timeline Tamin dan Mauii adalah sama. Kalau tidak, perbezaan timeline dalam perbahasan sejarah meranapkan segala hujah terkemudian dan premis sejarah anda.


Ejaan Singkat Dan Tatabahasa Tak Sempurna Beri Kesan Kepada Pencapaian Matematik

Nota Editor: Pendedahan ini asalnya telah dikongsikan di Facebook Saudara Aliff Danial. Tertarik dengan isu ini, kami menghubungi beliau untuk mendapatkan keberan dan kongsikan semula di sini. Semoga pendedahan ini membantu anda terutama ibu bapa yang mempunyai anak yang masih bersekolah, juga buat para guru dan warga pendidik dalam usaha melahirkan jenerasi yang lebih berdaya saing dan berjaya.

Ada orang bertanya kepada saya, benarkah bahasa yang baik lagi elok sangat penting untuk menguasai matematik?

Jawabnya ialah benar, dan beginilah ceritanya. Pertamanya, matematik adalah raja bagi segala bahasa. Maka, apakah sifat bagi raja? Ia mesti bersemayam di atas tahktanya.

Apakah layak seorang raja duduk di atas kerusi yang senget? Tidak. Oleh yang demikian, sebagai meraikan kedudukan matematik sebagai raja bagi segala bahasa, maka segala titah perintah raja mestilah dijunjung dengan bahasa yang elok lagi sempurna.

Berdasarkan pengalaman saya mengajar matematik hampir sepuluh tahun, pelajar yang menggunakan bahasa yang elok lagi sempurna dalam penulisan mereka menunjukkan prestasi yang cemerlang dalam matematik berbanding dengan para pelajar yang melayan bahasa secara ala kadar.

Selama hampir sepuluh tahun mengajar matematik di universiti, saya sudah menyemak beribu-ribu kertas matematik, dan saya dapati pelajar-pelajar yang menggunakan ayat-ayat yang sempurna mendapat markah yang tinggi berbanding dengan pelajar yang menulis dengan bahasa ala kadar.

Jadi, ini mengingatkan saya kepada kata-kata seorang pensyarah matematik yang bernama Profesor Ikeda. Menurut beliau, kita mesti berusaha menjadi seorang profesional. Apakah maknanya menjadi seorang profesional? Perhatikan pada perkara-perkara yang dianggap kecil oleh para amatur. Antaranya ialah bahasa yang baik.

Jadi, tuan-tuan jikalau hendak tahu mengapa subjek matematik anak-anak lemah, semaklah buku karangan bahasa Melayu mereka. Bacalah karangan-karangan yang ditulis oleh mereka dan perbaikilah dari sana.

Sekian, semoga bermanfaat dan sebarlah ilmu ini ke seluruh alam.

BACA: Pemandu Teksi Ini Kuasai Bahasa Asing Dengan Berbual Bersama Setiap Pelanggan

BACA juga: 7 Cara Mudah Ibu Bapa Boleh Kenalkan Allah Pada Anak Kecil

LIKE dan FOLLOW Vocket di Facebook serta Instagram


Kaji Selidik Di UK Dapati Pemandu BMW Dan Audi Berpotensi Untuk Jadi ‘Psychopath’

Pada bulan November lalu, satu kaji selidik telah dibuat melibatkan 2,000 pemandu pelbagai jenama dan model kereta untuk menyertai ‘Ujian Psikopat’. Di dalam soalan kaji selidik tersebut mempunyai 12 soalan yang dapat menentukan skala psikopat seseorang.

Markah yang diperolehi menunjukkan kemungkinan besar anda menunjukkan ciri-ciri psikopat seperti superficial charm, ego atau rasa harga diri yang tinggi dan kekurangan penyesalan atau rasa bersalah.

Hasil kaji selidik yang dibuat oleh portal Scrap Car Comparison mendapati pemandu kereta BMW mempunyai kecenderungan untuk menjadi seorang psikopat dengan purata markah psikopat sebanyak 12.1 daripada 36.

Kajian tersebut turut mendedahkan bahawa skor purata ujian psikopat untuk semua pemandu pelbagai jenama dan model kereta sekitar 6.6 sahaja.

Jadi pemandu BMW menunjukkan lebih banyak ciri psikopat dengan markah mereka hampir dua kali ganda lebih tinggi dari skor purata pemandu-pemandu lain.

Manakala pemandu Audi pula menjadi individu kedua yang berpotensi untuk menjadi seorang psikopat dengan skor kaji selidik sebanyak 11.7 daripada 36. Ia bermaksud mereka berpotensi untuk mempunyai sifat narsisisme dan suka berbohong kepada orang lain.

Lagi tiga jenama bagi melengkapi 5 tangga teratas pemandu yang berpotensi untuk menjadi psikopat ialah Fiat dengan markah 7.0, Mazda (6.4) dan Honda (6.3), dengan kesemuanya mendapat purata markah melebihi lima dalam kaji selidik tersebut.

Sebelum ini pemandu BMW telah diundi sebagai pemandu paling bermasalah sehingga membuatkan orang lain kurang senang. Baca hasil kajian tersebut melalui pautan di bawah.

Pemilik Kereta BMW Diundi ‘Pemandu Paling Bermasalah’ Dalam Satu Tinjauan

Niat Beli Kereta Baharu Rakyat Malaysia Meningkat 32% Meskipun PKP


Bulan Terbaik Untuk Tempah Bilik Hotel Dengan Harga Diskaun Menarik Menurut Kajian Agoda.com

Agoda.com, laman web popular untuk tempahan hotel telah mendedahkan hasil kajian mereka berkenaan masa terbaik untuk menempah hotel selepas menggunakan data tempahan daripada berjuta pelanggan yang menggunakan Agoda.com pada 2014.

Kajian ini merangkumi analisa harga hotel di 25 destinasi paling popular di dunia.

1. Masa paling murah untuk tempah hotel ialah pada awal tahun terutama dua minggu pertama bulan Januari.

2. Masa paling mahal untuk tempah hotel dan patut dielakkan ialah pada bulan September dan Oktober.

3. Pertengahan bulan Mac adalah masa terbaik untuk melawat benua Eropah kerana kadar harga bilik hotel di Paris, Berlin, Rome, Amsterdam, Barcelona, Stockholm dan London adalah 20% lebih murah berbanding kadar purata.

4. Bulan Julai adalah musim sibuk (high season) di kebanyakan destinasi, tetapi Sydney dan New York menawarkan harga hotel yang lebih rendah berbanding kadar purata pada bulan tersebut.

5. Bulan Disember juga adalah musim sibuk, tetapi ia adalah masa yang terbaik untuk melawat Stockholm.

Ya, menjimatkan sekiranya anda merasakan diskaun sebanyak 49% daripada harga purata bilik hotel itu adalah berbaloi apabila anda melawat Barcelona pada bulan Januari.

Ya, menjimatkan sekiranya anda dapat diskaun 23% daripada harga purata bilik hotel apabila melawat Istanbul, Turki di antara bulan November hingga Februari.

Tapi, sekiranya anda mahu melancong di sekitar Asia, tidak banyak tawaran diskaun atau harga lebih rendah berbanding purata kerana Asia adalah destinasi paling popular yang konsisten menerima pelancong sepanjang tahun.

Diskaun ada untuk hotel di sekitar Asia tapi tawarannya tidak dramatik seperti benua-benua lain. Bulan terbaik untuk Asia untuk diskaun terbesar yang ditawarkan ialah pada bulan Mei atau Jun, diskaun sekitar 11%.

Data-data yang disediakan oleh Agoda.com ini penting untuk anda merancang tarikh dan tempat melancong sambil berjimat.

Baca: 7 Sebab Kenapa Ipoh Adalah Destinasi Percutian Paling Hipster Di Malaysia
Baca: 4 Resort Percutian Ini Bakal Mengubah Persepsi Anda Terhadap Seremban Sebagai Destinasi Pelancongan
Baca: 10 Fakta Menarik Pulau Reunion, Lokasi Serpihan MH370 Ditemui

LIKE dan FOLLOW Vocket di Facebook serta Instagram